**Z A P I S N I K**

**SA 17. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 01. ožujka 2019.

17. sjednica Gradskog vijeća Grada Ivanić-Grada održana je dana 01. ožujka 2019. godine s početkom u 15,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Marina Šiprak – viša stručna suradnica za imovinsko-pravne poslove

Prisutni članovi Gradskog vijeća:

Željko Pongrac, Branko Petrinec, Željko Brezovečki, Milica Piličić, Sanda Špoljarić Carević, Ivica Kozjak, Krešimir Ceranić, Goran Leš, Lovorko Matković, Irena Fučkar, Stjepan Klak, Igor Cepetić, Krešimir Malec, Drago Dianek, Davor Srebačić, Krešimir Golubić

Odsutna – Mirna Češković

Ostali prisutni:

1. Javor Bojan Leš - Gradonačelnik Grada Ivanić-Grada
2. Tomislav Cuvaj - zamjenik Gradonačelnika Grada Ivanić-Grada
3. Tihana Vuković Počuč - privremena pročelnica za lokalnu samoupravu, pravne poslove i društvene djelatnosti
4. Milivoj Maršić - pročelnik za financije, gospodarstvo, komunalne djelatnosti i prostorno planiranje
5. Tomislav Abramović - viši stručni suradnik - glavni komunalni redar
6. Marina Šiprak - viša stručna suradnica za imovinsko-pravne poslove
7. Valentin Gadža - direktor trgovačkog društva Razvojna agencija IGRA d.o.o.
8. Mario Mikulić - direktor trgovačkog društva Komunalni centar Ivanić-Grad d.o.o.
9. Sanja Radošević - direktorica trgovačkog društva Ivakop d.o.o.
10. Vjekoslav Broz - rukovoditelj poslovne jedinice Ivanić-Grad - trgovačko društvo Vodoopskrba i odvodnja Zagrebačke županije d.o.o.
11. Marina Čalušić - ravnateljica Dječjeg vrtića Ivanić Grad
12. Pero Krnjaić - predstavnik srpske nacionalne manjine
13. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 17. sjednicu, te konstatirao kako je na sjednici od ukupno 17 prisutno 13 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 16. sjednice Gradskog vijeća Grada Ivanić-Grada.

Gradsko vijeće jednoglasno je usvojilo sljedeći

**D N E V N I R E D**

1. **Aktualni sat,**
2. **Razmatranje prijedloga i donošenje Odluke o cijeni posebnih programa Dječjeg vrtića Ivanić Grad,**
3. **Razmatranje prijedloga i donošenje:**
4. **Zaključka o utvrđivanju prijedloga kandidata za imenovanje sudaca porotnika za Općinski sud u Velikoj Gorici**
5. **Zaključka o utvrđivanju prijedloga kandidata za imenovanje sudaca porotnika za mladež za Općinski sud u Velikoj Gorici**
6. **Zaključka o utvrđivanju prijedloga kandidata za imenovanje sudaca porotnika za Županijski sud u Velikoj Gorici**
7. **Zaključka o utvrđivanju prijedloga kandidata za imenovanje sudaca porotnika za mladež za Županijski sud u Velikoj Gorici,**
8. **Razmatranje prijedloga i donošenje Odluke o davanju prethodne suglasnosti na Statut Javne vatrogasne postrojbe Grada Ivanić-Grada,**
9. **Razmatranje prijedloga i donošenje Odluke o razrješenju i imenovanju člana Povjerenstva za poljoprivredu,**
10. **Razmatranje prijedloga i donošenje Odluke o razrješenju i imenovanju člana Odbora za izbor i imenovanja,**
11. **Razmatranje prijedloga i donošenje Odluke o razrješenju i imenovanju člana Mandatne komisija,**
12. **Razmatranje prijedloga i donošenje Odluke o davanju suglasnosti Komunalnom Centru Ivanić-Grad d.o.o. za prijenos gospodarske cjeline - suvenirnice centra za posjetitelje Turističkoj zajednici Ivanić-Grad,**
13. **Razmatranje prijedloga i donošnje Odluke o sudjelovanju investitora u gradnji javnih parkirališta,**
14. **Razmatranje prijedloga i donošenje Zaključka o davanju suglasnosti na sklapanje Ugovora o javnoj nabavi radova i opreme za izgradnju modularnog drvno – tehnološkog poduzetničkog inkubatora u Ivanić-Gradu,**
15. **Razmatranje prijedloga i donošenje:**
16. **Odluke o davanju prethodne suglasnosti na Opće uvjete isporuke usluge javne tržnice na malo u Ivanić-Gradu**
17. **Odluke o davanju prethodne suglasnosti na Opće uvjete isporuke usluga obavljanja dimnjačarskih poslova**
18. **Odluke o davanju prethodne suglasnosti na Opće uvjete isporuke usluge ukopa pokojnika unutar groblja Grada Ivanić-Grada,**
19. **Razno**

Rad prema utvrđenom dnevnom redu.

**0. TOČKA**

g. Željko Brezovečki – poštovani gospodine predsjedniče vijeća, poštovani gradonačelniče, dogradonačelnici, kolegice i kolege vijećnici sve vas lijepo pozdravljam, a posebno pozdrav upućujem slušateljicama i slušateljima Obiteljskog radio Ivanić-Grada i postavio bih pet slijedećih pitanja. 1. pitanje upućuje se komunalnom redaru, pošto je zatoplilo molio bih gospodina komunalnog redara da obiđe naš grad Ivanić-Grad i da obrati pažnju na reklamne panoe koji su istaknuti u Ivanić-Gradu. Prije svega da se vidi da li je to plaćeno ili nije plaćeno te reklame koje su istaknute u našem gradu, a pogotovo se odnosi na reklame koje su izvješene na električnim stupovima ili stupovima sa rasvjetom. Zbog samih onih šelni i svega toga što je u međuvremenu i vjetar puhao i ovo zapravo su razvrtile se na sve strane, pa bih molio ako se može to obići i da se ili skinu sa tih stupova gdje se ne nalazi ništa ili da se stave u svrhu za što su i namijenjene. 2. pitanje se odnosi ili rečeno točnije bi bilo više jedna zahvala pa evo ovim putem se zahvaljujem gospodinu direktoru Brozu koji je 5. veljače ispunio obećanje, došao po mene i obišli smo zajedno sva ona mjesta koja su zapravo njihovi djelatnici raskopali i stavili asfalt, a bilo je potrebno vratiti u prvobitan položaj to jest izasfaltirati. Obišli smo, zabilježili iste i sad samo očekujem od direktora Broza da to izvrši pa da onda još jednom se provezemo i da konstatiramo da je sve napravljeno kako treba. Stoga, hvala Vam lijepo na Vašem trudu gospodine Broz. Slijedeće pitanje upućujem direktorici Ivakopa, pa pitanje glasi ovako – u kojoj su fazi projekti EU koje provodi Grad, a odnosi se na gospodarski otpad. Tu mislim prije svega na izgrađeno reciklažno dvorište u Tarnom, nabava žutih, plavih i smeđih kanti za eko otpad i provedbu programa izobrazbe i formiranje aktivnosti. Da li se na postojeće otoke planira postaviti kakav kontejner za otpadno ulje, mislim prije svega na kućansko ulje ono što bacamo iz friteze, a i možda ova ostala ulja koje imamo kod naših gospodarstvenika kao što su automehaničara ili ovih koji imaju ulja. Slijedeće pitanje se odnosi ili postavljam gradonačelniku Grada Ivanić-Grada, zakon je dao lokalnim jedinicama pravo da odlučivanje kojim građanima budu omogućili oprost duga pa tako ima mogućnost Grada Ivanić-Grad, to jest gradonačelnik, donijeti odluku tim građanima koji su u ovrhama i ovo, da li uopće postoje u našem gradu postoje takvi građani, da li su podnijeli zapravo zamolbu prema Gradu da im se oprosti kakav dug što se tiče toga. Zadnje pitanje se odnosi nakon rekonstrukcije ulice uz Privrednu banku omogućili smo da zapravo naši građani se sa više automobila parkiraju sa jedne i druge strane što je pohvalno. Međutim, smatram da je napravljen i jedan propust, a to jer sa lijeve strane se nalazilo jedno mjesto za osobe sa posebnim potrebama znači ili kako mi volimo reći za ljude invalide koji su parkirali se na tima mjestima, a sada prilikom iscrtavanja nigdje ne postoji više niti jedno mjesto za osobe sa posebnim potrebama. Predlažem da ono bude na istom mjestu gdje je bilo, da je što lakše doći do samih stepenica i samog ulaza u Privrednu banku. Hvala lijepo.

Gradonačelnik – poštovani predsjedniče, poštovani vijećnici evo sve vas lijepo pozdravljam po prvi put danas. Od ovih pitanja zapravo ovaj prvi set koliko vidim su prozvani direktori komunalnih tvrtki pa će oni davati odgovore. Što se tiče dugovanja u kojoj smo fazi s time mislim da to ćemo Vam u pisanom obliku odgovoriti da sad ne govorim iz glave nešto krivo, a što se tiče mjesta za invalide prihvaćam to, tu je i gospodin Abramović koji vodi brigu o tim prometnim situacijama i ukoliko je takva situacija nema razloga da na takvim mjestima ne bude označeno mjesto za osobe s posebnim potrebama, tako da po ta dva pitanja na prvo u pisanom obliku ćemo odgovoriti, a ovo smo na neki način uzeli na znanje, prihvaćam to, a na ova prva pitanja pozivam da se odgovori.

g. Tomislav Abramović – svima lijepi pozdrav. Vezano na reklame, znači sada već dugi niz godina nema poreza za reklame i u principu oni se ne evidentiraju, odnosno naplaćuje se isključivo ono šta se postavlja reklama na javnoj površini i onda ide prema kvadraturi hajdemo reći postave same reklame se i naplaćuje. Što se tiče ovih reklamnih stupova, to je nekad bilo reklamiranje na tim stupovima, u jednom trenutku je bilo i navedeno u djelatnosti Komunalnog centra, međutim jednostavno zbog i pomanjkanja interesa se više to nije koristilo, jednostavno treba provjeriti da li postoji danas potreba i evo u konzultaciji i sa Komunalnim centrom mi smo razmišljanja da bi se upravo te table skinule jer su potencijalno opasne zbog u stvari nekvalitetnog pričvršćivanja na sami stup. Dakle, ono što se još naplaćuje a što je u djelatnosti Komunalnog centra to su one svjetleće reklame gdje u stvari se svaka reklama i svaki koji se tamo izvjesi, a nije od nekakvog javnog interesa i javne potrebe u stvari se naplaćuje. Vezano za parkiranje samo napomena, postoji mjesto za osobe sa invaliditetom kod Srednje škole ovdje nije zato što su parkiranja uzdužna i po Pravilniku nije točno navedeno da se mogu takva parkirna mjesta tu iscrtavati na uzdužnim parkirnim mjestima pa sada ćemo vidjeti koliko možemo evo zadovoljiti sami Pravilnik, ali no što smo postavili je to je mjesto prvo koso parkiranje kod Srednje škole, ali nije žutom bojom obojeno i to je ono što ćemo sada ovih dana kada krenu iscrtavanja.

gđa. Sanja Radošević - lijepi pozdrav svim prisutnima, posebno slušateljima Obiteljskog radija. Odgovor na pitanje vijećnika Brezovečkog vezano uz stanje naših projekata koji su vezani na gospodarenje otpadom na području Grada Ivanić-Grada, znači prvo pitanje je bilo vezano uz projekt izgradnje reciklažnog dvorišta koje se planira izgraditi na prostoru odlagališta Tarno. Projekt je u fazi provedbe, znači da se priprema dokumentacija za javnu nabavu, plan je i po nekakvom terminskom planu da bi reciklažno dvorište trebalo biti ako će sve biti izvršeno u nekakvim rokovima trebalo bi biti završeno u 11. mjesecu ove godine. Odmah da se nadovežem kad smo kod reciklažnog dvorišta na ovo pitanje vezano uz otpadna ulja, znači trenutno Grad Ivanić-Grad ima 21 zeleni otok na području grada sa svim naseljima i uglavnom na te zelene eko otoke se postavljaju spremnici za otpadni papir, plastiku, metal, staklo, tekstil, a sve druge vrste otpada koje u biti svako naše domaćinstvo, predviđeno zbrinjavanje tih drugih vrsta otpada su na reciklažnim dvorištima. Ono što mogu reći da građani stanovnici Općine Križ i Općine Kloštar Ivanić već imaju godinu dana i malo više mogućnost odlaganja u svojim reciklažnim dvorištima, evo Grad Ivanić-Grad će isto to imati u tijeku ove godine pa evo molim naše stanovnike da se još malo strpe jer će za praktički koji mjesec moći isto tako imati nogućnost odlaganja i drugih vrsta otpada na reciklažnom dvorištu u okviru našeg odlagališta Tarno. Šta se tiče otpadnih ulja koliko sam shvatila iz nekakvih objekata, to bi mogla biti ako su to nekakve servisne radnje ili automehaničarske radnje motorna ulja, oni po zakonu, bez obzira da li su poravne ili fizičke osobe a obavljaju nekakvu takvu gospodarsku djelatnost, moraju sami ispunjavati prateće listove i na zakonom propisan način zbrinjavati takvo otpadno jer su reciklažna dvorišta isključivo namijenjena fizičkim osobama, znači našim građanima, a nikakvim znači pravnim osobama ili obrtnicima koji obavljaju gospodarsku djelatnost. Znači, oni to moraju praktički sa svojim dobavljačima tih ulja riješiti zbrinjavanje takve vrste otpada. Slijedeći projekt koji je u tijeku to je projekt informativno izobraznih aktivnosti iz područja gospodarenja otpadom koji također evo izdali smo i priopćenje na našoj web stranici i web stranicama Grada i općina da je projekt započeo. Tijekom tog projekta koji će trajati do 4. mjeseca 2020. godine stavljat ćemo naglasak i edukaciju naših građana na važnost odvojenog sakupljanja otpada s ciljem da se što manje otpada odlaže na naše odlagalište da mu se s jedne strane produži vijek do izgradnje nekakvog najbližeg centra za gospodarenje otpadom, davat ćemo važnost na kućno kompostiranje, na ponovnu uporabu predmeta, a sve to će biti zaokruženo putem određenih letaka, brošura, radio emisija, javnih tribina, kreativnih radionica u osnovnim školam i vrtićima koje će se provoditi tako da evo mogu reći da smo 13.03. započeli taj projekt sa prvom radio emisijom u kojoj smo predstavili cijeli projekt i kontinuirano će se daljnje aktivnosti kako će koja biti planirana po nekakvom terminskom planu odvijati. Slijedeća emisija će biti 13.03. na Obiteljskom radio Ivaniću gdje ćemo govoriti o temi kompostiranja i važnosti kompostiranja, praktički da evo bliži se i proljeće tema će biti interesantna i našim slušateljima. Slijedeći projekt, koji je praktički u fazi još pripreme, obzirom da Grad nije tu nikakav prijavitelj na taj projekt nego je samo praktički kao partner Fondu za zaštitu okoliša, to je nabava kanti koje smo prijavili preko Fonda za zaštitu okoliša i to kanti koje bi trebale zamijeniti postojeće vrećice plave i žute za papir i plastiku i trebali bi još dobiti potrebne količine smeđih kanti za one građane koji su putem naših Izjava izrazili potrebu da žele ući u sustav organiziranog sakupljanja bio otpada, a ne žele ili nemaju mogućnost kompostiranja. Taj projekt je u toj fazi da očekujemo da Fond objavi javnu nabavu za te kante tako da za sada nemamo još nikakvu informaciju i čim ćemo imati nekakvu informaciju to ćemo naravno objaviti i na svojoj web stranici i putem drugih medija.

g. Željko Brezovečki – hvala lijepo na odgovorima, međutim na odgovor našega komunalnog redara nisam zadovoljan pa eto pojasnit ću još jedanput, i po Zakonu dužni smo osigurat našim građanima pristupačnost, a posebno posebnim skupinama kao što su naši invalidi i kada se to razmišljalo mislim da se nije dobro razmišljalo, ne možemo mi 300 metara dalje napisati ili nacrtati nešto što i nije nacrtano kako bi trebalo ispravno znači sa žutim pa da naši ljudi idu tako daleko do ulaznih vrata, da ne govorim da pristup prema toj istoj banki nije omogućen da se može kolicima ili drukčije ići, a isto tako ispred Dječjeg vrtića i na mnoga mjesta još u našem gradu nisu iscrtana mjesta koja bi trebala biti iscrtana pa evo ovom prilikom vas molim da prvi puta u gradu kada bude iscrtavanje, znači u proljeće, da obratite pažnju na ta mjesta koja nisu iscrtana da se omogući i da se iscrta znači osobama sa posebnim potrebama da im omogućimo i olakšamo da što bliže budu prema tim mjestima gdje žele ići. Hvala lijepo.

g. Ivica Kozjak – zahvaljujem gospodine predsjedniče, pozdravio bih sve prisutne i slušatelje Obiteljskog radio Ivanića. Imao bih tri pitanja, prvo bih uputio gradonačelniku, povezano je sa planiranim nogostupom koji bi trebao povezati posavski dio grada, znači od Trebovca do Dubrovčaka Lijevog. Prije par godina bio je aktualan greenway projekt spajanja Dubrovčaka Lijevog i Bregane biciklističkom stazom po vrhu Savskog nasipa, krajem 2017. Došlo je do poništenja natječaja za projektiranje dijela staze koji prolazi kroz grad Zagreb međutim nemam informacija o dijelu koji prolazi kroz Zagrebačku županiju. Da li se zna u kojoj je fazi projektiranje greenway projekta? Drugo pitanje bih uputio komunalnom redaru, primjetno je da se na križanju Savske i Ulice kralja Tomislava u Ivanić-Gradu novim režimom rada semafora stvaraju gužve u Savskoj ulici te kolona koja se proteže do pružnog prijelaza. U čijoj je ingerenciji određivanje režima rada semafora i da li se tu može nešto popraviti? Treće pitanje bih uputio direktoru Komunalnog centra, prije nekoliko godina je na području groblja na Posavskim Bregima stavljeni su ivičnjaci i pošljunčan je donji dio staze, centralne staze koja prolazi kroz groblje. Da li je u planu popločivanje tog dijela staze? Hvala.

Gradonačelnik – zahvaljujem se na pitanju. Što se tiče samog projekta greenway možda evo direktor Razvojne agencije ima neku informaciju više, ja znam da je on u postupku. Ono što je za nas također jednako važno to je projektiranje onog dijela od Dubrovčaka pa preko Posavskih Brega, Breške Grede do Trebovca, znači taj dio evo završen je postupak javne nabave, biti će odabran najpovoljniji izvođač i on kreće kroz koji dan je je ugovaranje i kreće u projektiranje. Što se tiče ove trase međunarodne i to, nemam sad informaciju u kojoj fazi je, ali znam da on ide dalje, ako evo direktor imam kakvu informaciju po tom pitanju više o tim sastancima, može on odgovoriti.

g. Valentin Gadža – lijepi pozdrav svima. Iako Grad Ivanić-Grad nije direktno uključen u provedbu tog projekta, odnosno niti u prijavu, isključivo odgovornost za njega imaju grad Zagreb kao nositelj i Zagrebačka županija kao partner, ta javna nabava je, u pravu ste, poništena je iz razloga nekih žalbi koje su se dogodile. Mislim, koliko sam upoznat, sada nemojte me točno držati za riječ, ali mislim da je jedinstvena nabava za cijeli projekt ne samo za Grad Zagreb, ne vjerujem da se može nabava cijepati pa se samo za pojedine županije provoditi. Znači to je jedinstven projekt i onda je automatski poništen za cijelu nabavu projektne dokumentacije. To su zadnje informacije koje imamo i mi na žalost, vjerojatno u određenoj fazi će se ponovno pristupiti javnoj nabavi pa nakon toga i daljnjoj realizaciji projekta.

g. Tomislav Abramović - Vezano na Savsku ulicu i Ulicu kralja Tomislava stvarno je bilo u jednom periodu za taj lijevi skretač dosta skraćen period. Ideja je bila u stvari i radilo se na tome da se usklade semafori tamo kod tamo Savske i Majdekove i ove i onda je tu malo bilo evo taj skraćeni period. U međuvremenu je on popravljen, produžen je taj period skretača tako da mislim da je sada riješen problem. Malo nastaje problem kad se spusti rampa, kad imamo veći priliv vozila na Savskoj ulici onda je u jednom tom kratkom periodu možda problem skretanja, ali dovoljno je sada dugo. Ono što smo dobili taj možemo reći zeleni val na ova dva semafora da jednostavno jedan semafor prati drugi i sa brzinom od 50 km na sat bi trebalo prolaziti to bez zaustavljanja, tako da evo mislimo da je u međuvremenu riješen problem no još ćemo provjeriti na terenu.

g. Mario Mikulić - lijep pozdrav svima. Na ovo pitanje bih odgovorio na način evo dok se steknu preduvjeti, ali evo već smo prije dvije i pola godine napravili tu stazicu koja je išla preko livade, sada ajde bar nisu blatne noge pa je kulturniji pristup, bolji. Ono što mogu reći je da ću definitivno sa Gradom još malo porazgovarati u svrhu izvora financiranja budući to nije baš beznačajan iznos jer smo pažnju ovih godina posvetili više uređenju mrtvačnica, ograda i takvih pristupnih staza da se oni stave u funkciju da je uopće dostupno grobno mjesto, a sada opločenje, koja vrsta opločenja evo malo sam to izbjegavao, ali došlo je na red, definitivno morat će se i to postaviti pa vjerujem najraniji početak možda pola staze da stavimo negdje na jesen ove godine, a onda slijedeće godine u proljeće da je završimo i onda bi to bilo možemo reći na neki način zaokružena jedna cjelina bar što se tiče groblja na Posavskim Bregima.

Gđa. Irena Fučkar - pozdravljam prisutne i slušatelje Radio Ivanića, postavila bih pitanje komunalnom redaru Tomislavu Abramoviću, naime stanovnici Ulice 65. bataljuna ZNG-a oko kućnih brojeva 45 već godinama imaju problema s brezama koje se nalaze sa desne strane na samom početku i prelaze ulicu Petari prema mlinu Mužek. Naime, tanke grančice, pupoljci i rese smetaju, ulaze u dvorišta, ali i u unutrašnjost kuća te tako prave probleme, ali stvaraju im i probleme s obzirom da su očito alergičari. Pitanje glasi može li se Grad založiti da se navedene breze uklone te da više ne predstavljaju problem za stanovnike obližnjih kuća, ali s obzirom da sam danas baš prošla vidim da ima dosta i suhih grana koje padaju po cesti tako da predstavljaju i ljudima koji eto šeću Petarima. Hvala puno.

g. Tomislav Abramović – zahvaljujem se na pitanju, da ovo smo u stvari već imali prijavu stranaka i imali smo u ponedjeljak na jednom kolegiju Grad i Komunalni centar, ovu tematiku smo razmatrali upravo iz ovog što ste spomenuli sigurnosnog razloga mi smo dogovorili, u stvari slijedeći tjedan ćemo izdati jedno rješenje po kojem će Komunalni centar dobiti obvezu ukloniti sve te breze i onaj dio prema Petarima, dakle cijeli taj ćošak jer ovih dana kada je bio onaj vjetar došlo je stvarno i do rušenja i drveća i te suhe grane, ali evo i na sve ostale što ste spomenuli problem tog širenja, odnosno lišća i ne znam čega sve gdje su nas upozorili građani, mi ćemo njih ukloniti jer se u stvari nalaze na rubu javne površine i u stvari evo na neki način nam daje dozvolu i da to odradimo u najkraćem roku.

g. Krešimir Ceranić – zahvaljujem predsjedniče, pozdravljam sve nazočne, evo imam samo jedno pitanje, danas su mještani Posavskih Brega bili neugodno iznenađeni kada su došli po svoje mirovine u mjesnu Poštu i zatekli zaključana vrata sa obaviješću da Pošta neće raditi od 01.03. do 01.04. ove godine. S obzirom da tu informaciju ima Mjesni odbor i gradske službe već par dana, pet, šest dana, znam da su poduzete određene aktivnosti prema Hrvatskim poštama u vezi tog problema pa bih evo molio javnosti radi, iako je te informacije osobno imam, ali zbopg mještana Posvskih Brega da javno odgovorite u čemu je problematika i koja će biti sudbina Pošte u Posavskim Bregima.

Gđa. Tihana Vuković Počuč – pozdrav svima prisutnima, kao i službenicima Gradske uprave, za vijećnika Ceranića imam odgovor koji glasi da su gradske službe jučer ujutro dobile neformalnu informaciju usmenu od zamjenika Posilovića da se Pošta u Posavskim Bregima zatvara. Odmah nakon toga uputili smo pisano u direkciju Hrvatskih pošta upit vezano za navedenu problematiku i dobili pisano obrazloženje da su u tijeku radovi koji će trajati mjesec dana. To je za sada službena informacija koju imamo.

g. Krešimir Golubić - dobar dan, evo lijepo pozdravljam sve nazočne i sve slušatelje Obiteljskog radio Ivanića, evo ja imam jedno pitanje i prijedlog. Radi se znači pošto danas imamo temu i znači naših mladih stanovnika u kontekstu mladih evo samo bih vas informirao da je prije dva tjedan objavljeno neko istraživanje što se tiče vrijednosti, stavova i ponašanja mlade populacije u RH, znači uglavnom mlada populacija se istražuje već oko 60 godina u RH, u onoj bivšoj državi i sada znači u našoj neovisnoj Hrvatskoj i rezultati tog istraživanja su jednostavno zabrinjavajući. A zašto to govorim? Zato da se znači svatko od nas zamisli među našim mladim stanovnicima grada Ivanić-Grada, znači u Ivanić-Gradu imamo preko 2000 mladih stanovnika, od toga recimo 1000 sportaša. A šta je s onih 1000 mladih stanovnika koji se ne bave sportom, ne bave se ničim i koji su ispod našeg radara? I samo da vam kažem evo ukratko pa nakon toga ću dat svoje pitanje, znači po tim rezultatima istraživanja mladi ljudi su umjesto da su po definiciji inovativni, kreativni, progresivni, oni su zapravo znači bezvoljni, depresivni, vlada neko beznađe, povlače se iz javne sfere, vlada apatija, razočaranje, ne pada ima na pamet da budu društveno aktivni. I evo ja sad vas sve pitam nazočne, kao i vijećnike, koliko smo mi uključili mlade znači u naš društveni život grada Ivanić-Grada i u donošenje nekih odluka? Evo recimo prvi jedan primjer, prije tjedan dana bio je Forum obrtnika Zagrebačke županije na kojem sam imao priliku sudjelovati, znači bio je također gospodin Cuvaj, i mladi ljudi umjesto da su tamo bili, mladi ljudi Srednje škole Ivan Švear čuo sam da jednostavno nitko nije rekao da dođu tamo i ljudi mogu izgradit neki svoj identitet recimo na primjer u jednom obrtničkom svijetu. Druga stvar, imam jedno pitanje, da li je moguće napraviti neku koordinaciju znači na razini grada gdje bi bila kao neka recimo koordinacijska skupina koja bi se barem jednom ili dva puta godišnje sastala znači u sastavu Grad Ivanić-Grad, znači socijalni rad, Srednja škola Ivan Švear, znači udruge mladih koje niti jedna više ne funkcioniraju, znači mi vijećnici i onda MUP da vidimo te koordinacije kakvo je znači danas stanje mladih građana Ivanić-Grada, kakve oni to stavove imaju i kakve oni potrebe imaju. Ako vi vidite dana, način zabave danas mladih građana Ivanić-Grada to su cajke, alkohol, mogu ovdje reći slobodno pošto ja radim s mladim ljudima, puno ima, dosta i droge, ali koliko ima toga zastupljeno u kojem elementu evo to mene kao vijećnika zanima i nadam se da i vas sve to zanima, pa jedini način da informaciju dobijemo od tih mladih ljudi da ih jednostavno pozovemo i neformalno da pokušamo izvući njihov neki način razmišljanja. I druga stvar samo bih podsjetio znači da i neki elementi kao što je gradnja amfiteatra na Zelenjaku, recimo neki mladi su mi govorili da nisu bili ni upitani ni uključeni u takve stvari, a to se radi na primjer za njih i evo moj prijedlog je ako mi netko može odgovoriti da li se može neka koordinacija napraviti da vidimo, ako ne, zašto ovo govorim, ako ne poduzmemo neku mjeru da vidimo kakvo je znači razmišljanje mladih ljudi, zašto su oni takvi, a isto istraživanje napravljeno je u Sloveniji i Austriji gdje su mladi upravo nosioci neke promjene, oni su inovativni, kreativni, sudjeluju u gradskom vijeću, dolaze na sjednice gradskog vijeća, a ovdje evo koliko smo mi već imali, sedamnaest sjednica, osamnaest, niti jedan mlad čovjek nije došao na našu sjednicu Gradskog vijeća, pa nije valjda da to nikog živog od mladih ljudi ne zanima. Znači govorim o onim mladim ljudima koji su ispod radara. Znači ne govori o osnovnoškolcima, ne govorim o vrtićancima, nego o srednjoškolcima i onima starijima. Evo hvala lijepo.

Gradonačelnik – rekao bih da je tema široka koja je sad ovdje potaknuta. Neke od tih stvari naravno postoje, neke od tih stvari i funkcioniraju znači kroz Vijeće za prevenciju su uključene sve službe koje ste Vi i brojili, znači tamo su i ravnatelji osnovnih škola i srednjih i socijalnog rada i policije i MUP-a i raspravlja se o raznoraznim znači temama i taj dio rekao bih da na toj razini funkcionira. Naravno da mlade treba poticati da se uključe u javni život na sve moguće načine bilo kroz razne udruge, bilo kroz tribine ili kroz neke druge aktivnosti. U tom kontekstu mislim da Grad radi dosta, znači mi smo otvoreni za sve, potpomažemo sve inicijative, evo spomenuli ste i taj amfiteatar, upravo je čak i ta skupina mladih inicirala zapravo taj izgled tog amfiteatra, pa i znam tu neku priču da je i neka skupina bila nezadovoljna, ali nakon što je saznala o čemu se radi mislim da se to promijenilo koliko imam informaciju jer je upravo to prostor koji su na neki način te mlade skupine tražile da se na taj način i organizira. Tu se bojalo da će to mjesto okupljanja gdje se određena takva alternativna skupina mladih okuplja, zapravo će time i ostati upravo takvo mjesto gdje će se odvijati i mogućnost koncerata, javnih odgađanja, tribina i svega ostaloga. Naravno da postoji definitivno u modernom društvu kakvo je danas određeni problemi i u našem gradu prvenstveno evo i uz konzumiranje droga i ostaloga i smatram da svaka aktivnost u tom kontekstu može biti dobra. Pred nama također i evo su neke odluke o formiranju novog Savjeta mladih, to pretpostavljam da će biti već na idućoj sjednici Gradskog vijeća ili onoj iza, kojem je u prošlom sazivu istekao rok, pa evo možda je to prilika da svi zajedno motiviramo mlade da se kroz Savjet mladih koji onda ima i određena sredstva u proračunu i može financirati svoje projekte,da se potakne taj njihov rad i da se kroz tu instituciju koja postoji, koja mislim da je zamrla u našem gradu, a mogućnost je tu dosta velika da se kroz to utječe i na određene projekte da se pomogne. Evo, kažem, neke su aktivnosti u tijeku, možda evo kroz taj Savjet mladih da oh još potaknemo, a i Grad je stvarno otvoren na sve inicijative prvenstveno također onih koji se i bave sa mladima, to su i školske ustanove, i srednja škola i osnovne škole koji tu također znači su inicijatori, rekao bih, dodatno svih tih aktivnosti. Dosta toga Ivanić-Grad kad ga usporedim sa nekim drugim gradovima slične veličine zapravo ima i puno više nego mnoštvo drugih, puno toga postoji u što su mladi mogu uključiti, naravno da je potrebna i nekakva inicijativa svake osobe da se uključi. Pa, i meni bi bilo drago da ljudi prisustvuju na Gradskom vijeću s time da evo imamo i tu prednost što rekao bih da puno sredina nema da se naše sjednice prenose zapravo na Radio Ivaniću u živo i znam da mnogo ljudi sluša Gradsko vijeće i gotovo je dostupno sve što se ovdje kaže svima tako da je na taj način mislim taj dio isto poprilično pokriven, ali evo kao inicijativa prihvaćam i otvoreni smo za svaku još mogućnost drugu, kažem možda evo ispred nas je to formiranje Savjeta mladih i to je već prva prilika da pozovemo sve mlad eda se uključe u rad Savjeta i da i na taj način potaknemo nekakvo zanimanje mladih za aktualne politike u Gradu.

Gđa. Tihana Vuković Počuč – nastavno na pitanje vijećnika Golubića htjela bih istaknuti da se paralelno radi na nekoliko polja. U narednom periodu od mjesec dana planira se sazvati Vijeće za prevenciju radi detektiranih problema u Gradu vezano baš za tu skupinu osoba. Zatim, u tijeku je izrada strategije za izjednačavanje osoba sa invaliditetom, također će u okviru toga biti imenovani novi članovi Socijalnog vijeća koji će se baviti problematikom prvenstveno osoba s invaliditetom, mladih osoba s invaliditetom i ostalih dobnih skupina koje su u nekoj vrsti socijalne ugroženosti. Pored toga u tijeku je jedan projekt na kojem Grad radi već neko vrijeme, ove godine nadamo se da ćemo dobiti status Grada prijatelja djece, ono što je bitno kod tog projekta je da se djeca od najmanje dobi, znači od vrtićkih skupina uče na sudjelovanje u javnom životu. Ono što planiramo u narednom periodu je osnivanje dječjeg gradskog vijeća, tu smo već nekakve aktivnosti poduzeli sa školama, sa ravnateljicama, tako da ćete biti informirani u narednom periodu.

g. Branko Petrinec – pozdravljam sve nazočne. Imam nekoliko pitanje, prvo pitanje vezano je za prijelaz preko pruge. Sad neki dan vozim se s kolegom i prelazimo preko pruge tu u Ivaniću i onak' se razgovaramo malo kao – jel' se tebi čini da je ovo malo kao propalo tu, da to nije baš onako lijepo baš adekvatni prijelaz preko pruge. Sada, moje je pitanje da li možemo dati nekakav dopis uputiti prema Hrvatskim željeznicama da se to sanira i/ili i odgovor da li će uskoro ići ona najavljivana sanacija pruge pa će na tom mjestu biti podvožnjaci, kada će to ići, jel' će ići uopće, i tako dalje. Drugo pitanje je vezano za aerodrom u Breškoj Gredi, odnosno ovo letjelište. Imao sam prilike ćuti da se planira nekakva trasa ceste koja bi baš išla tuda pa me zanima u kojoj fazi je to letjelište, je li to konačno legalizirano, jel' u pravoj funkciji, odnosno ima li sve potrebne dozvole. I jedno pitanje koje sad i ponavljam, znači prije ne znam koliko sjednica Gradskog vijeća sam pitao da li je moguće u Gradu napraviti neku aplikaciju gdje bi se znalo u kojoj fazi su sva naša pitanja koja su postavljena na Gradskom vijeću, ali i pitanja koja bi postavili građani u smislu: „ e, imamo rupu u toj ulici…“, pa je onda bilo rečeno da bi se napravi to postoji a nekakva aplikacija, znači rupa u toj ulici, zadužen je taj i taj, u toj i toj je fazi i na kraju da se dobije i povratna informacija da je to riješeno. Mene zanima jel' s obzirom da nisam vidio da je to javno i jel' bi moglo to nešto postati i javno. Ispričavam se ako sam samo ja neinformiran. Hvala lijepo.

Gradonačelnik – što se tiče projekta znači vezano za prugu ono što danas imam informaciju od pročelnika da je građevinska dozvola, mislim upravo danas ili jučer, dobivena i da je HŽ za sam podvožnjak, govorim o podvožnjaku, znači da podvožnjak od jučer ima građevinsku dozvolu, s time da je to naravno planirano rješavati kroz sam projekt kad krene. Što se tiče kretanja cijelog projekta ne bih htio davati nekakve procjene kad će projekt krenuti s obzirom da imam nekakve isto dva tri inputa, nekakvih podataka neslužbenih, svi su međusobno različiti, međutim definitivno je da ćemo mi, mogu reći da smo evo bili u HŽ-u u Putničkom prometu prije tjedan dana, da ljudi iz HŽ-a dolaze k nama idući tjedan na sastanak i da ćemo tu problematiku isto pokrenuti, za nas je naravno u cilju da se ukoliko je moguće ta problematika pružnog prijelaza što prije krene rješavati i da cijeli projekt krene što prije, možda čak i vlastitim sredstvima dok se ne riješe europska, vidjet ćemo što će nam ti razgovori na toj nekoj višoj razini donijeti. Uglavnom sama HŽ infrastruktura je građevinsku dozvolu za podvožnjak dobila prekjučer koliko imam informaciju. Što se tiče letjelišta to ću evo prepustiti još pročelniku da malo on vas obavijesti s obzirom da je ono o tome isto vodio razgovore, istina je da u novom tom prostornom planu je da po sredini i te piste da ide krug zaobilaznice, znači nova ta zaobilaznica koja prolazi u tom dijelu i mi smo što se nas tiče riješili određenu problematiku vezano sa Ministarstvom državne imovine, Ministarstvom poljoprivrede, ali naravno da ovo sad mijenja situaciju uopće s obzirom da na to što je sad nacrtano teško da možemo dobiti u tu namjenu tu parcelu koja je sporna, ali evo tu će pročelnik još dat koju riječ o svojim, rekao bih, o onome što je on razgovarao, dogovarao i uspio dogovoriti. Vezano za aplikaciju što se tiče vijećničkih pitanja nemamo to je istina, nismo niti razmatrali tu mogućnost. Što se tiče pitanja građana vezano za komunalnu problematiku tu koliko znam, ako netko ima drukčiju informaciju neka me razuvjeri, naša znači aplikacija cityhub koju smo pokrenuli normalno funkcionira i rješava se sve u onim rokovima dva do tri dana ljudi koji postave pitanje dobivaju odgovore i mislim da to dobro funkcionira, a što se tiče aplikacije za sama vijećnička pitanja i odgovore to nismo za sad još raspravljali, kao nekakav prijedlog mogu prihvatiti.

g. Milivoj Maršić – lijepi pozdrav svima, samo da uputim gospodina gradonačelnika dobili smo danas baš poštom građevinsku dozvolu za jedan prijelaz jer su tu predviđena dva prijelaza ispod pruge, jedan je pješačko biciklistički znači iza autobusnog kolodvora do samog kolodvora i u toj fazi je gotova građevinska dozvola, a drugi ovaj kolni veliki to imam usmeno razgovor sa gospodinom Biserkom koji to vodi da će biti unutar nekakvih mjesec dana i to riješeno kao građevinska dozvola. Sada je onda dalje da se to ili čeka kad cijela ta pruga bude spremna za dvije tri godine iz europskih sredstava ili da, ovo što je rekao gradonačelnik, da probamo na neki način dogovoriti, izlobirati da se iz nacionalne komponente s obzirom da je to strateški dio i našeg grada i cijele te prometnice da se ide prije u realizaciju tog dijela, ali to ćemo vidjeti, važno da imamo dozvole i da se može opće nekakvi radovi tu poduzimati. Što se tiče aerodroma, da taj aerodrom je u postupku ishođenja vlasništva nad tim zemljištem, to kolegice pravnice bolje znaju, to je u nekakvoj sad završnoj fazi, međutim pojavio se novi taj moment s obzirom da u postupku je izmjena Prostornog plana zagrebačke županije i vidjeli smo u tom prijedlogu tih izmjena da točno preko pola te parcele ide zaobilaznica, nova zaobilaznica grada Zagreba. Koja bitno dovodi u pitanje tu lokaciju i mi smo o tome razgovarali i u Županiji i sa našom tom Udrugom koja se bavi tim letenjem i oni su dali jedan dopis, mi smo to proslijedili u Županiju da se razmotri da se ta trasa ipak izmakne, sad koliko će to biti moguće koliko ne zavisi od njihovog stava tako da je to sad malo sve skupa eto u takvoj nekakvoj fazi iščekivanja da u tom postupku izrade tih izmjena Prostornog plana se vidi dalje šta će biti, tako da eto sama Udruga funkcionira, ona je koliko sam razgovarao sa predsjednikom Udruge u nekakvom, kako da kažem, malo slabije su aktivni baš zbog toga što nema riješen do kraja taj prostor aerodroma sa svim dozvolama jer bi onda privukli više članova, ovako su svi tamo negdje u Zvekovcu, ne znam gdje, manje-više i to, tako da će se sada rješavati taj vlasnički dio je u toku još malo da se to riješi, ali je bitna ta sad zaobilaznica. B varijanta je da se ide na neku drugu eventualno lokaciju, to opet cijelu priču produžuje tako da eto rješava se za sad.

g. Krešimir Malec – dobar dan gospodine predsjedniče, gospodine Leš, zamjeniče gradonačelnika, evo imao bih nekoliko pitanja. Prvo pitanje se odnosi na zgradu Doma branitelja, evo neki dam smo imali priliku ugostit potpredsjednika Vlade ministra graditeljstva gospodina Štromara koji nam je donio ovdje ugovor za uređenje te zgrade 700.000,00 kn. Mene interesira obim tog uređenja, da li je to samo energetska obnova ili da li je to isto uređenje interijera,. Naime, s obzirom da je to Dom branitelja, mnoge braniteljske udruge su tamo, a isto tako su i uredi političkih stranaka, prostor je neadekvatan što se tiče uređenja interijera. Prije svega tu mislim na veliku salu, stolaca, stolova i drugo na katastrofalno, nije za ljudsku upotrebu gore WC-a, a vjerujte mi da wc-i, toaleti nemaju veze sa novcima ono ima samo veze sa brigom da se nekog gore pošalje vodoinstalatera da pošarafi pipe, čistačice da isprazni ono smeće jer ono je skladište smeća, flaša, plastičnog otpada i tako dalje. Nije za pokazati, na sramotu svima nama,a li evo ja pozivam da se hitno urede wc-i, stave u upotrebu, drugo da dolje ona velika sala koju ne upotrebljavaju samo vatrogasci, branitelji i političke stranke nego i druge udruge održavaju sastanke jer nema primjerenijeg prostora za skupove od petnaestak, dvadesetak ljudi, da se to pod hitno uredi bez obzira na status ovog projekta energetske obnove zgrade. Drugo pitanje odnosi se na javnu rasvjetu, odnosno stupove u Vulinčevoj. Ima nekoliko mjeseci da sam postavio to pitanje, nisam dobio adekvatan odgovor, radi se o drvenim stupovima. Sada stavljamo LED rasvjetu, znači tu imate do ove ulice Šarampovske, odnosno Beliceve imate aluminijske stupove i dalje su sve Vulinčevom, nazovimo to centar grada, drveni stupovi. Koliko imam priliku za vidjeti već je stavljena nova LED rasvjeta na drvene stupove. Vau dostignuća, ne. HEP, HEP-ovi su stupovi, navodno, kontaktirao sam HEP, nitko iz Grada nije kontaktirao da bi, odnosno uputio zahtjev da se zamijene drveni stupovi sa

Predsjednik gradskog vijeća – moram Vam reći je, upućen je zahtjev

g. Krešimir Malec – ali nije izrealizirano tako da na isto Vam dođe, znači stupovi nisu zamijenjeni, da li su oni betonski, da li su oni aluminijski, pa evo pokrećem inicijativu da se to pod hitno počinje rješavati. Treće pitanje vezano za zamjenu ove LED rasvjete, evo radi se o Donjem Šarampovu u Žutičkoj ulici, pa isto tako tamo kod onog dječjeg igrališta, da li je sad obuhvaćeno tim projektom kompletna zamjena jer ima nekih već dva, tri mjeseca lampi koje ne gore, a sada su preskočene, nisu zamijenjene i to, pa malo informacija oko toga šta se tu događa, da li je to selektivna nekakva zamjena ili kompletno i zašto se određene lampe preskaču, da li to ima nekakvih tehničkih razloga ili je to obični nemar. Četvrto pitanje odnosi se na Hrvatske željeznice, odnosno evo sada smo djelomično dobili odgovor, ali nije to bilo moje pitanje, ne odnosi se na to, vezano je na vlakove. Ujutro, svi smo svjesni toga, učenici, studenti, radnici, znači građani putuju za Zagreb, veliki broj ljudi. Linije koje jesu u 6.29 i ovo, krcati vlakovi, ljudi stoje. Znači nemamo dovoljno linija, nemamo dovoljno vagona, znači naša inicijativa ide prema tome da li se ako se razgovaralo, a s obzirom evo imali smo prilike čuti da su bili iz HŽ Putničkog prijevoza, da li se razgovaralo o toj temi, hitno je, ne možemo čekati isto sada ne znam šta, uređenje podvožnjaka, pružnog prijelaza, znači ovo su stvari koje evo nas interesiraju da se rješavaju promptno. Hvala lijepo.

Gradonačelnik – zahvaljujem se na svim postavljenim pitanjima gospodinu Kreši Malcu. Što se tiče znači zgrade interijer nije obuhvaćen u ovom projektu od 1,5 milijuna kuna, također evo tu bih htio na neki način i zahvaliti se na svim angažmanu u tom kontekstu i drago mi je evo da su i gradski vijećnici angažirani u tim nekim stvarima i da nam pomažu ostvariti kontakte, kvalitetne kontakte u smislu dobrobiti za sve građane i svi od toga imamo koristi. Znači, tih 1,5 milijuna kuna koliko ja imam informaciju, imam dobru informaciju, ne obuhvaćaju uređenje interijera. Jasno je da je na neki način taj interijer što se tiče samih kancelarija, prostorija takav kakav je, znači star je, kako gdje, negdje su i novi stolci, negdje su stari stolci, zavisi koja udruga što koristi i koliko si je opremila tu prostoriju koju koristi. Što se tiče one zajedničke prostorije dolje o kojoj govorimo, lijevo, ona je znači isto takva kakva je, da postoji potreba za zamjenom slažem se, a što se tiče sanitarnih čvorova evo osobno nemam sad tu informaciju u kakvom je stanju, ali raspitat ćemo se i nema razloga da se nekakve sanitarni čvorovi ne riješe. Grad po pitanju interijera u ovoj godini ima neke prioritete, do sada evo moram reći do ove Vaše inicijative ovo nije bilo u nekakvoj fazi prioriteta, znači mi završavamo projekt rekonstrukcije kompletne Gradske knjižnice, znači projekt će biti gotov u roku znači od nekakvih dva mjeseca, možda i prije i u potpunosti će trebati opremiti i interijer knjižnice, nove police i sve ostalo. Također je prioritet kompletan interijer Visoke škole, znači prostor u zgradi Komunalnog centra na katu se u potpunosti mijenja, on se znači stavlja u funkciju učionica i kabineta Visoke škole, također će kompletno trebati nabaviti interijer koji je potreban Visokoj školi. U tom kontekstu mogu evo jedino reći da ćemo vidjeti koji su to razmjeri troškovnički, koliko to košta, u tom kontekstu ukoliko to nije nešto što se ne bi moglo napraviti nema razloga da se ne napravi. Iskreno znači do evo danas do Vašeg izlaganja to nije bilo u nekakvom planu i to mogu reći, a vidjet ćemo što to troškovnički za nas znači. Mogu evo i tu najaviti da ćemo mi i u određenim idući tjedan pogledati još određene druge prostore i možda naći nekakva nova rješenja za određeni dio korištenja tih prostora koji se sad koriste u okviru te zgrade u kojoj je Javna vatrogasna postrojba i tu će tada možda biti nekih i rošada i drugačijih rasporeda i kancelarija i prostora i drugačijeg funkcioniranja različitih gradskih udruga, ali primam evo ovu Vaše cijelo izlaganje kao dobronamjerno jedno ukazivanje na neki problem koji ćemo pokušati riješiti. Što se tiče stupova evo predsjednik vijeća je, evo to ga jako dira, bio je i sam uključen, znači definitivno je razgovarano sa HEP-om o zamjeni tih stupova i službeno, čak su iz HEP-a bile neke naznake da će se to i napraviti, evo nisu stigli, dio je izmijenjen, dio tamo na Lonji. Određeni dijelovi grada znam da su mijenjani i Opatinec, tarno, Jalševec su mijenjani kompletno znači, u tom kontekstu je bilo i ovo naznačeno, ali mi ćemo naravno i dalje stiskati i vjerujem da će se to zamijeniti iako je to, kao što ste rekli, u vlasništvu HEP-a, ali ljudi to ne primjećuju tako, ljudi to kad vide boli ih u oko i smatraju da je to direktno ingerencija Grada, a mi ćemo se zalagati da se HEP odluči i zamijeni te svoje stupove i postavi javnu rasvjetu. Što se tiče ove rasvjete, znači ona je u fazi postavljanja, ima različitih problema u okviru toga. Znači u srijedu dolazi tvrtka iz Splita koja je dobila na natječaju na sastanak, popisali smo sve nelogičnosti kojih ima, nije to jedina koju ste nabrojili, jedna od tih je i ta, sve će se to znači iskorigirati, svi nedostaci će se popraviti, obuhvaćene su sve lampe, na više lokacija fali po jedna lampa, jedne su izmijenjene jedne nisu, nekakvi znači su tamo njihovi službeni stavovi da naprosto oni u nekakvom svom brojanju u tom planu su izostavljene te neke lampe. Znači netko kad je brojao je krivo izbrojao, ali evo molim ljude za strpljenje i kad bude službeno preuzeta odnosno završen projekt bit će sve na svome mjestu. Znači ima i sad još nekih nelogičnosti, negdje strše šarafi, negdje je ovako,negdje je kriva lampa na krivom mjestu koju će trebati napraviti tako, tako da se ljudi ne uzbuđuju previše. Drago mi je da prate, drago mi je da to percipiraju, kad bude sve gotovo i kad prođe sve završni tehnički pregled biti će sve po planu na svome mjestu onako kako treba biti. Što se tiče HŽ-a ponukani istim razmišljanjem evo koje ste Vi ovdje dali još prije desetak dana smo bili sa predsjednikom Uprave na prvom sastanku, naša inicijativa je bila da je nedostatan prijevoz željeznički, nedostatni broj linija, pogotovo na dionici od Ivanić-Grada do dugog Sela. Znači od Dugog Sela i dalje imate svakih deset minuta nekakav vlak, od Dugog Sela do Ivanića imate četiri puta manje, znači tri vlaka u jutarnjem terminu nekakvom top i nekakva tri vlaka popodne. Naša inicijativa je da se uvede međugradska linija od Ivanić-Grada do Dugog Sela jedna kompozicija koja bi vozila od Ivanića do Dugog Sela i vraćala se nazad i to je sad u fazi razmatranja, već sam rekao da očekujemo idući tjedan dolazak HŽ-a sa konkretnim prijedlogom linija i vlakova koji bi oni ponudili. Što se tiče tajminga oni su rekli da je za njih realno očekivati da ta nova struktura, koju još ni ne znamo znači moramo vidjeti što će to biti, ali nešto će sigurno biti, nešto će se ponuditi. Može krenuti sigurno sa 01.09., ali mi smo stiskali i tražili neki rok. 01.01. i nadam se da ćemo se tu negdje uspjeti naći. Uglavnom u svakom slučaju postoji i s jedne i druge strane dobra volja, o tome se razgovara i u tom kontekstu nešto će se sigurno promijeniti, barem još, mi smo inzistirali na barem još dvije linije ujutro i dvije popodne da bude u tom jutarnjem dijelu barem pet vlakova i u popodnevnom za povratak barem pet sa sadašnjih tri. Čekamo sada da vidimo njihov plan pa ćemo onda dalje moći izvijestiti i javnost o tome što smo napravili.

g. Lovorko Matković – pozdrav svima. Na prošloj sjednici gradskog vijeća ja sam komentirao za potvrde o prebivalištu djece koje treba roditelj dostaviti i privatnom vrtiću roda pa ste mi obećali ako će stručne službe to razmatrati da ćete napraviti izmjenu i da neće se trebati svaki mjesec nositi ta potvrda. Pošto sam komentirao da može samo roditelj podići tu potvrdu o prebivalištu djeteta, a uglavnom policija to izdaje do 15.00, 15.30 sati, znači mora čovjek uzeti si slobodan dan da bi to napravio. Do nedavno je bio natječaj otvoren, do 15.02. je bio otvoren natječaj za naše udruge koje koriste sredstva iz Proračuna i isto moraju dostaviti tri potvrde, dvije sa Suda i jednu iz Porezne uprave. Također i te državne firme rade do 15.00 sati, Porezna uprava do 15.00 rad sa strankama do 13.00 sati, znači voditelj projekta ili recimo predsjednik udruge mora si uzeti slobodan dan da bi napravio i pribavio to sve što je potreba Grada. Potvrde idu kao da nisi kažnjavan, da stranka radi svoje funkcije i da je platila sve poreze. Sad si ja razmišljam ako mi cijelo vrijeme kažemo da smo u službi građana da li bi bilo jednostavnije da te sve udruge dostave svoje zahtjeve, a naš referent podnese zahtjev prema Sudu i prema Poreznoj upravi i veli dajte nam provjerite te ljude. Da li će oni prije to napraviti ili da im tamo dođe četrdeset, pedeset ljudi u njihov odjel. Znači na taj način bi možda mogli poboljšati i približiti se recimo našim udrugama. Sad sam rekao recimo radno vrijeme isto Ispostave Zagrebačke županije je do 15.00 sati, znači nitko ne može poslije 15.00 ništa dobiti. Nismo ni mi tu daleko i naše recimo i Gradska uprava i naša poduzeća, Muzej . Centar za posjetitelje, Turistička zajednica svi uglavnom radimo da li do 15.00 ili 15.30, do 16.00 sati. Ako hoćemo cijelo vrijeme reći da smo u službi građana da li smo mi se i prilagodili da to građani mogu što više konzumirati. 24. veljače je bio međunarodni, maškare su bile, 24. nedjelja Niti je suvenirnica naša radila, niti je Muzej radio, niti Turistička zajednica. Znači da nismo im dali dovoljnu podršku toj udruzi koja je dopeljala ovdje tristotinjak ljudi u nedjelju. Znači ljudi su došli iz cijele Hrvatske i netko je došao i van naše granice. I o tome bi trebalo razmišljati. Znači trebali bi se malo posložiti, razgovarati, dogovoriti o nekim stvarima. Započeo sam sa onom potvrdom što se tiče recimo za privatni taj vrtić, a recimo kada upišete svoje dijete u naš vrtić kojem smo mi osnivač upišete ga u jaslice, dajete sve podatke i sve potvrde koje treba i četiri godine više ne morate donositi nikakvu potvrdu. Mislim da bi bilo isto u redu da nakon svake pedagoške godine isto roditelji dostave boravište djeteta, boravište roditelja jer kroz četiri godine se može puno toga promijeniti, a evo molim predsjednika Gradskog vijeća da mi kaže jer mi je on sugerirao da će to stručne službe probati odgovoriti ili da ćemo probati izmijeniti što se tiče te boravišne pristojbe za vrtić Roda. Hvala.

Predsjednik Gradskog vijeća - hvala lijepa, evo svakako ćete dobiti u roku nekoliko dana odgovor vezano na to i sa mogućim rješenjem.

**1. TOČKA**

Gđa. Marina Čalušić- sve vas lijepom pozdravljam. Upravo vijeće Dječjeg vrtića Ivanić-Grad na svojoj 11. sjednici održanoj dana 04. listopada 2018. godine na prijedlog mene razmatralo je prijedlog Odluke o cijeni posebnih programa Dječjeg vrtića Ivanić-Grad i prijedlog odnosno Odluka o cijeni je sudjelovanje roditelja korisnika usluge u cijeni posebnih programa Dječjeg vrtića Ivanić-Grad utvrđuje se kako slijedi - za cjelodnevni program ranog učenja stranog jezik 250,00 kuna, za kraći integrirani program učenja stranog jezika 120,00 kuna mjesečno, za cjelodnevni dramsko-scenski program 250,00 kuna, za kraći dramsko-scenski program 120,00 kuna mjesečno, za cjelodnevni etno-tradicijski program s elementima folklora 200,00 kuna mjesečno, za kraći integrirani etno-tradicijski program 120,00 kuna mjesečno, za kraći glazbeni program 120,00 kuna mjesečno, za kraći kineziološki program 140,00 kuna mjesečno. Za roditelje korisnike usluga Dječjeg vrtića čija djeca ne pohađaju program Dječjeg vrtića u cijelosti, znači djeca s posebnim potrebama, cijena usluga utvrđuje se za boravak bez obroka 100,00 kuna mjesečno, za boravak koji obuhvaća 1 obrok 250,00 kuna mjesečno, za boravak koji obuhvaća 2 obroka 300,00 kuna mjesečno.

g. Krešimir Golubić – imam kratko pitanje što se tiče učenja stranih jezika, pa zanima me čujem da u nekim dječjim vrtićima u Hrvatskoj ne ograničava se strani jezici kao engleski i njemački, da li je moguće da se pored engleskog i njemačkog ponude, nije smiješno, ali kineskog jezika jer taj kineski za par godina bude standardni jezik izučavanja u nekim zemljama EU i na kraju krajeva oni su dominantna svjetska sila i kada će naša ta djeca vtićanci biti odrasli bit će im sasvim prirodno da razgovaraju sa nekim na kineskom.

Gđa. Marina Čalušić – u stvari moram reći da nismo razmišljali tako daleko možda, evo drago mi je da ste postavili pitanje, možemo razmišljati o tome. Naime mi smo imali samo engleski i ove godine smo evo verificirali prije neki dan smo dobili verificiran njemački. I to je bilo onako neobično jer mi nekako teško možemo dobiti roditelje u stvari da se odluče za programe, još kraći nekako, cjelodnevni malo teže, sad koliko bi bilo interesenata roditelja za kineski ne znam, ali možemo provesti anketu i vidjeti interes roditelja pa prema tome onda i krenuti eventualno u pisanje iako moramo imati voditelja, a ne znam teško mi je naći i za njemački, kolegice evo sad su išle na edukacije, da li bi našli za kineski, možda bi, ali evo možemo o tome razmisliti pa pokušati napraviti anketu i vidjeti da li ima interesa u našem vrtiću.

g. Krešimir Malec – imam upit pa bih onda odgovor od ravnateljice. Prije svega pozdravljam ove programe ne znam samo da li su to već postojeći programi ili su to novi koji će se uvesti, koji su očekivani prihodi tu, znači koliko planirate prihod odnosno koliko su vam troškovi za realizaciju tih programa. Ja Vas molim na to odgovor ako ga znate pa onda imam još dalje prijedlog neki.

Gđa. Marina Čalušić – moram reći da ne mogu sad baš točno reći prihode ali to Vam mogu odgovoriti točno koliko je prihod, ali troškovi su znači za plaćanje edukatora odnosno voditelja koji vodi program, to su dodatni troškovi i za uređenje svih didaktičkih sredstava i potrebnih sredstava koji trebaju za rad toj djeci. Znači, pojačan je program pa su pojačana didaktička sredstva, više ulažemo. Za nekakvu poštenu didaktiku da se opremi jedna skupina vam najmanje treba pedesetak tisuća kuna, najmanje, a što se tiče naknade za odgajatelja koji vodi program je nekih 1.200,00 u brutu pa prema tome i to je trošak, a prihod je naravno i taj program je zahtjevan jer kolegice ostaju nakon svog radnog vremena to odrađivati, tu je njihova dodatna satnica pa prema tome zato imaju i više i plaćeno i njima treba naknada .

g. Krešimir Malec – ovako u glavi koliko ja to sad računam, 1.200,00 bruto puta 12 to je nekakvih 15.000,00 kn, na dva odgojitelja to je 30.000,00 godišnje, ukupno je to na bazi nekakvih stotinjak do dvjesto tisuća kuna. Ja predlažem ovdje iz ove govornice da ti dodatni programi budu besplatni. Znači skidali smo cijenu vrtića sa iznosa na neki iznos i sad evo novog programa i evo nove cijene. S obzirom na tragu svih ovih mjera i ono šta bi htjeli postati, znači Grad prijatelj djece, a isto tako da i privučemo nove mlade ljude da dođu živjeti ovdje u Ivanić-Grad, da je to reći ću vrlo mali novac za gradski proračun koji je sad preko sto milijuna kuna nominalno i da takve stvari budu besplatne. Veli da nema ništa džabe, da nema ništa besplatno, ali ovo znači da bude bez naknade i da osiguramo sredstva u gradskom proračunu hitnim rebalansom i da, evo ne znam tehnički predsjedniče koji je, da li se može ovaj moj prijedlog staviti na glasanje pa da vijećnici odluče, ako da ja bih molio da se razmatra o ovom mom prijedlogu, a ako ne onda predlažem gradonačelniku da povuče točku s dnevnog reda i da se donese nova odluka i da se znači ovi programi u dječjim vrtićima d budu besplatni za roditelje.

Predsjednik Gradskog vijeća – inače, predlagatelj je Upravno vijeće Dječjeg vrtića pa ne može gradonačelnik povući točku sa dnevnog reda. Da se razumijemo, da ne idemo ad hok, idemo napraviti izračune, ovoga trenutka koliko ja znam nisu ovim programom obuhvaćena sva djeca odnosno 425 djece koliko je upisano minus jaslice i tu su samo ona djeca koja trenutno roditelji žele plaćati taj dodatni vid obrazovanja.

Gđa. Marina Čalušić – znači uključuju se roditelji odnosno djeca koji žele, nije obavezno, a s druge strane moram naglasiti da je naš vrtić jedan od najjeftinijih vrtića u Hrvatskoj. Možete pogledati cijene drugih vrtića pa ćete vidjeti da mi imamo vrlo, vrlo pristupačnu cijenu. Samim tim smatram da i u drugim vrtićima kao što su zagrebački i svi okolni vrtići svi ti dodatni programi se dodatno plaćaju, možete čak i to provjeriti, pa smatram da nije u redu da roditelji takav program ne plaćaju jer smatram da je ionako cijena dosta niska s obzirom na druge vrtiće i uspoređujući se sa drugim vrtićima u Hrvatskoj. To je nama prihod, možda nije velik, ali je, a Grad jako puno financira vrtić, a isto tako imamo pet objekata koje treba održavati i održavanje tih objekata je vrlo, vrlo zahtjevno i skupo, a moram reći da je sve do sada dok ja nisam došla nitko baš nije vodio brigu o tome i da je sve staro i da treba stvarno puno toga uređivati, i mi puno toga dobijemo, ali to su nama isto nekakva sredstva koja mi ulažemo znači u didaktiku ali i u našu opremu bilo da je to oprema u sobi, bilo da je oprema na igralištima i ne vidim razloga zašto bi mi bili jedini vrtić koji takve programe neće naplaćivati. Ako baš želite provjeriti i druge vrtiće koji takve programe naplaćuju i to ne po ovoj cijeni nego više od nas, to je sve provjereno.

Gradonačelnik - ja se zahvaljujem, u principu mislim da je korektno, gospodin Malec ima svoj politički stav i on ga kao takav zastupa i to mislim da ima i mogućnost tu da ga iskaže. Što se tiče općenito cijene vrtića znate da smo ih mi smanjili i u nekakvoj našoj najavi ono što sam ja i najavio mi ćemo nastojati iznaći mogućnost da i dalje smanjujemo cijenu vrtića. Ja ovu Vašu inicijativu kao takvu pozdravljam, ona je kao inicijativa u redu i kao takva je legitimna da ju iskažete, međutim u ovom trenutku mislim da je nemoguće sad na bilo koji način mijenjati ovo što je ovdje, naravno Vi možete biti i protiv toga danas ovdje. Za nas je to nekakav rekao bih program o kojem možemo razmišljati možda u idućoj godini kada ćemo raditi i plan i proračun i plan financiranja i na taj način. Znači, mi u ovoj godini što se tiče dječjih vrtića i investicija, da li je dvjesta tisuća kuna ili malo i znači u slučaju da je to vjerojatno i besplatno onda možda će i puno više djece naravno ići, pa onda je to malo i veći trošak ili manji, da li bude to dviesto, tristo, četiristo, ne znam, ali momentalno smo u fazi ulaganja u dječja igrališta. Mi ulažemo ove godine oko četiristo tisuća kuna u nova dječja igrališta, dobili smo dio sredstava iz Ministarstva demografije koje moramo opravdati te ćemo sada uložiti četiristo tisuća u vanjska igrališta dječja u jednom i drugom vrtiću. Mi ćemo ove godine 1,5 milijuna kuna uložiti u potpuno opremanje, infrastrukturu i sve ono što treba u vrtiću u Posavskim Bregima, sa zamjenom kompletnog namještaja u svim grupicama i kompletno renoviranje cijelog vrtića Posavski Bregi i u izradi smo projektne dokumentacije i spremamo se na proširenje vrtića u Graberju Ivanićkom zajedno sa spajanjem i izgradnjom znači kuglane i spajanjem sa centralnim vrtićem. Definitivno želimo da naša djeca imaju najbolje uvjete, da im pružimo najbolje što možemo, u tom kontekstu smatram i Vaš na neki način prijedlog legitimnim, ali u ovom momentu s obzirom da nije sad ni u proračunu predviđeno i s obzirom da imamo znatna ulaganja u vrtiće još u ovoj godini, ne vidim mogućnost da to baš sad ad hoc na današnjoj sjednici rješavamo. Ja definitivno zapisujem vaša prijedloge, zapisat ću i to kao jedan od Vaših prijedloga, korektno je da se za njega pripremimo i da ga onda kao takvoga i realiziramo. u ovom znači momentu smatram da je to za sad nemoguće, a i mislim da je ono sve što pružaju naši vrtići i po cijeni po kojoj pružaju vjerojatno nešto najpovoljnije opcije u odnosu na druge. Da, znači, možda možemo bolje možemo, a evo pred nama je značajno ulaganje u infrastrukturu još ove godine, nakon toga možemo razmišljati i o ovom Vašem prijedlogu.

g. Krešimir Malec – prvo ravnateljici, znači nije to nikakva bila kritika vama, ja sam vas i pohvalio i za te programe i za ovo što je do sada učinjeno, moj prijedlog je išao upravo na tragu ovoga o čemu uvijek evo i Strategija razvoja grada ide k tome znači da bi htjeli da imamo još stanovnika da ovdje dosele. Svjesni ste toga, vjerojatno i izrađivači Strategije su vam rekli, da ulaganje u predškolski odgoj je najveća udica, najveći mamac za kojim ljudi dolaze u nekakvu sredinu promijeniti sredinu življenja i doći negdje živjeti. Imate primjere i primjer Grada Belišća koji je besplatni vrtić, to je odluka gospodina gradonačelnika Burića, prije neki dan sam imao priliku pročitati, besplatan je vrtić kao jedna od mjera upravo ovo šta želi da to postane pogodno mjesto za življenje. Ja još jedanput pozivam evo gradske vijećnike, predsjednika Gradskog vijeća, sigurno da mi možemo povući točku s dnevnog reda, pretpostavljam da da, i da evo još razmotrimo ove izračune šta to na godišnjoj bazi donosi i da evo to bude prijedlog odnosno da se iz gradskog proračuna za sve ovo što je ravnateljica rekla i smatram da vrtić ne smije ostati bez tih sredstava jer on sam iz svojih prihoda ne može to isfinancirati a da ne zanemari održavanje i sve šta namjeravaju raditi i da evo sredstva proračuna se doznače Dječjem vrtiću za ove programe. Hvala lijepo.

Predsjednik Gradskog vijeća – svakako ćemo napraviti analizu za ovaj Vaš prijedlog pa ćemo u narednom periodu naravno razmotriti i tu mogućnost kako je rekao i gradonačelnik. Hvala.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 13 glasova za, 1 glasom protiv i 1 glasom suzdržan usvojena

**ODLUKA**

**o cijeni posebnih programa Dječjeg vrtića Ivanić Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**2. TOČKA**

g. Željko Brezovečki – Odbor za izbor i imenovanje na svojoj 4. sjednici održanoj 27. veljače 2019. godine donijelo je slijedeće zaključke – Zaključak o utvrđivanju prijedloga kandidata za imenovanje sudaca porotnika za Općinski sud u Velikoj Gorici. Pod jedan Gradsko vijeće Grada Ivanić-Grada utvrđuje prijedlog kandidata za imenovanje sudaca porotnika za Općinski sud u Velikoj Gorici. Za imenovanje sudaca porotnika predlažu se Marina Šiprak, Mario Dokmanić i Ana Radočaj. Prijedlog kandidata za imenovanje sudaca porotnika za Općinski sud u Velikoj Gorici upućuje se Županijskoj skupštini Zagrebačke županije Zaključak stupa na snagu danom objave u Službenom glasniku Grada Ivanić-Grada. Slijedeće je utvrđivanje prijedloga kandidata za imenovanje sudaca porotnika za mladež za Općinski sud u Velikoj Gorici. Gradsko vijeće Grada Ivanić-Grada utvrđuje prijedlog kandidata za imenovanje sudaca porotnika za mladež za Općinski sud u Velikoj Gorici. Za imenovanje sudaca porotnika za mladež predlažu se Valentina Starčević, Nino Hanžek,. Višnja Božić Kušar i Sanja Franjčić. Prijedlog kandidata za imenovanje sudaca porotnika za mladež za Općinski sud u Velikoj Gorici upućuje se Županijskoj skupštini Zagrebačke županije. Zaključak stupa na snagu danom objave u Službenom glasniku Grada Ivanić-Grada. Slijedeći zaključak o utvrđivanju prijedloga kandidata za imenovanje sudaca porotnika za Županijski sud u Velikoj Gorici. Gradsko vijeće Grada Ivanić-Grada utvrđuje prijedlog kandidata za imenovanje sudaca porotnika za Županijski sud u Velikoj Gorici. Za imenovanje sudaca porotnika predlažu se Laura Sadiković, Jelena Samac Injić i Gordana Kani Prijedlog kandidata za imenovanje sudaca porotnika za Županijski sud u Velikoj Gorici upućuje se Županijskoj skupštini Zagrebačke županije. Zaključak stupa na snagu danom objave u Službenom glasniku Grada Ivanić-Grada. Slijedeći Zaključak je o utvrđivanju prijedloga kandidata za imenovanje sudaca porotnika za mladež za Županijski sud u Velikoj Gorici. Gradsko vijeće Grada Ivanić-Grada utvrđuje prijedlog kandidata za imenovanje sudaca porotnika za mladež za Županijski sud u Velikoj Gorici. Za imenovanje sudaca porotnika za mladež predlažu se Marko Pongrac, Mile Marinčić, Tatjana Trošt BobiĆ i Tatjana Petrinec. Prijedlog kandidata za imenovanje sudaca porotnika za mladež pri Županijskom sudu u Velikoj Gorici upućuje se Županijskoj skupštini Zagrebačke županije. Zaključak stupa na snagu danom objave u Službenom glasniku Grada Ivanić-Grada.

Gradsko vijeće jednoglasno je prihvatilo prijedlog predsjednika o objedinjavanju rasprave po svim podtočkama predmetne točke.

g. Lovorko Matković – pozdrav svima još jedanput. Slušajući ovaj prijedlog i čitajući kandidate za suce porotnike vidim da je dosta članova iz Gradske uprave. Da li je to dobra slika prema građanima? Da li će ti porotnici znači taj dan tražiti slobodan dan ili uzimati dan od godišnjega kada će taj dio obavljati? Recimo onda bi bilo OK, ali recimo da li je riješeno to sa recimo poslodavcem ili recimo njihovim rukovodiocem jer vidi se da na tom popisu nema nikoga iz privatnog sektora jer oni najvjerojatnije moraju raditi, pa mislim da ne mogu podržati takav prijedlog. Hvala.

Gđa. Tihana Vuković Počuč – samo da kažem, ovo je samo prijedlog koji ide na Županijsku skupštinu. Kada smo dobili od Županije ove zaključke kojima se Grad poziva poslali smo prvo prijedloge obzirom da su dva suda sudovi za mladež poslali smo na sve osnovne škole obzirom da je preporuka da to budu visokoobrazovane osobe koje su u području školstva obrazovane, znači na sve osnovne škole i srednju školu smo poslali upit da li netko od njihovih kadrova i zaposlenika želi biti sudac porotnik, dobili smo samo jedan pozitivan odgovor. Znači, ljudi nisu zainteresirani, to je više časna funkcija, plaća se samo dnevnica i trošak puta, a po zakonu osobe koje ispune tu dužnost imaju pravo i na slobodan dan.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 10 glasova za, 1 glasom protiv i 4 glasa suzdržan usvojen

1. **Zaključak o utvrđivanju prijedloga kandidata za imenovanje sudaca porotnika za Općinski sud u Velikoj Gorici**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 10 glasova za, 1 glasom protiv i 4 glasa suzdržan usvojen

1. **Zaključak o utvrđivanju prijedloga kandidata za imenovanje sudaca porotnika za mladež za Općinski sud u Velikoj Gorici**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 10 glasova za, 1 glasom protiv i 4 glasa suzdržan usvojen

1. **Zaključak o utvrđivanju prijedloga kandidata za imenovanje sudaca porotnika za Županijski sud u Velikoj Gorici**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 10 glasova za, 1 glasom protiv i 4 glasa suzdržan usvojen

1. **Zaključak o utvrđivanju prijedloga kandidata za imenovanje sudaca porotnika za mladež za Županijski sud u Velikoj Gorici**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Gđa. Tihana Vuković Počuč – prije dvije sjednice Gradskog vijeća imali smo na dnevnom redu izmjene osnivačkog akta. Nakon što je on izmijenjen u pogledu djelatnosti bilo je potrebno i uskladiti Statut Postrojbe sa djelatnostima kako bi mogli provesti promjenu u sudskom registru i zbog toga je ovaj prijedlog izmene akta pred vama.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o davanju prethodne suglasnosti na Statut Javne vatrogasne postrojbe**

**Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**4. TOČKA**

g. Željko Brezovečki – Odluka o razrješenju i imenovanju članova Povjerenstva za poljoprivredu. Stjepan Rošin iz Breške Grede, Gredska ulica 45 razrješuje se dužnosti člana Povjerenstva za poljoprivredu. U povjerenstvo za člana imenuje se Josip Klak iz Dubrovčaka Lijevog, Braće Radića 31. Slijedom izvršenog razrješenja i imenovanja utvrđuje se sljedeći sastav Povjerenstva za poljoprivredu – Žaklin Acinger Rogić predsjednica, Ivan Kunovac član, Maja Milinković član, Vlado Klasan član, Slaven Barišec član, Mirna Češković član i Josip Klak član. Ova Odluka stupa na snagu danom donošenja i objavit će se u Službenom glasniku Grada Ivanić-Grada.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 14 glasova za i 1 glasom suzdržan usvojena

**ODLUKA**

**o razrješenju i imenovanju člana Povjerenstva za poljoprivredu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA**

g. Željko Brezovečki – Odluka o razrješenju i imenovanju članice Odbora za izbor i imenovanje. Tena Kovačević iz Deanovca, Ulica Josipa Golubića 31, razrješuje se dužnosti članice Odbora za izbor i imenovanje. U Odbor se umjesto razriješene članice imenuje Anita Penava iz Ivanić-Grada, Beliceva ulica 1. Slijeddom izvršenog razrješenja i imenovanja utvrđuje se sljedeći sastav Odbora za izbor i imenovanje – Željko Brezovečki predsjednik, Branko Petrinec član, Krešimir Ceranić član, Drago Dianek član i Anita Penava član. Odluka stupa na snagu danom donošenja, a objavit će se u Službenom glasniku Grada Ivanić-Grada.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 13 glasova za i 2 glasa suzdržan usvojena

**ODLUKA**

**o razrješenju i imenovanju člana Odbora za izbor i imenovanja**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6. TOČKA**

g. Željko Brezovečki – Odluka o razrješenju i imenovanju članice Mandatne komisije. Tena Kovačević iz Deanova razrješuje se dužnosti članice Mandatne komisije. U Komisiju za članicu imenuje se Irena Fučkar iz Deanovca, Ulica Josipa Cobovića 31. Slijedom izvršenog razrješenja i i imenovanja utvrđuje se slijedeći sastav Mandatne komisije – Sanda Špoljarić Carević predsjednica, Krešimir Ceranić član, Lovorko Matković član, Igor Cepetić član i Irena Fučkar član. Ova Odluka stupa na snagu danom donošenja, a objavit će se u Službenom glasniku Grada Ivanić-Grada.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 14 glasova za i 1 glasom suzdržan usvojena

**ODLUKA**

**o razrješenju i imenovanju člana Mandatne komisija**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gđa. Tihana Vuković Počuč – Poštovani vijećnici ova Odluka koja je pred vama odnosi se na nove odredbe Zakona o komunalnom gospodarstvu koji Komunalnom centru kao javnom isporučitelju komunalne usluge brani obavljanje bilo koje gospodarske djelatnosti osim one koja im je izričito zakonom dana. Do sada je Komunalni centar obavljao tu gospodarsku djelatnost naše suvenirnice na info trgu, a sada će to prijeći na Turističku zajednicu Grada Ivanić-Grada. Prva je Odluka Gradskog vijeća kojom će se dozvoliti prijenos obavljanja takve djelatnosti, nakon toga će Skupština trgovačkog društva Komunalni centar Ivanić-Grad donijeti svojku odluku i onda slijedi zaključenje ugovora o prijenosu gospodarske cjeline. Priložili smo uz prijedlog Odluke i mišljenje Ministarstva turizma koje predlaže da se ta gospodarska djelatnost obavlja unutar Turističke zajednice Ivanić-Grad kao jedna iznimka od ostalih poslova koji su Zakonom o turističkim zajednicama dani turističkim zajednicama u rad. Nemamo drugog izbora osim da Turističkoj zajednici prebacimo djelatnost.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o davanju suglasnosti Komunalnom Centru Ivanić-Grad d.o.o. za prijenos gospodarske cjeline - suvenirnice centra za posjetitelje Turističkoj zajednici Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

g. Milivoj Maršić – ova Odluka govori, kao što i sam naslov kaže, o parkirališnim mjestima. Znači, jedan od uvjeta koji je propisan urbanističkim planom uređenja UPU 4 za uređenje građevinske čestice je i broj parkirališnih mjesta koje se mora osigurati za svaku česticu. Pravilo je da se dva parkirališna mjesta uređuju na građevinskoj čestici prvenstveno no UPU 4 predviđa iznimke od tog pravila znači da se može dozvoliti smještaj potrebnog broja parkirališnih mjesta i na postojećim javnim parkiralištima u neposrednoj blizini građevinske čestice. Znači, Odlukom se odr3eđuju uvjeti, iznos naknade, način izdavanja suglasnosti Grada investitoru prilikom izdavanja akta građenja temeljem kojeg se dozvoljava građenje, dogradnja, ugradnja, rekonstrukcija i promjena namjene građevine na području Grada i to prvenstveno na dva dijela, u zoni sportsko rekreativnog, znači zoni Zelenjak i u zoni kulturno povijesne cjeline u centru grada. Dakle, radi se o tome da ukoliko na vlastitoj čestitci nema mogućnosti osiguravanja dovoljno parkirališnih mjesta koja se traže prema urbanističkom planu investitor može za zonu Zelenjak osigurati to parkiranje u radijusu od 500 m dok je na drugoj vlastitoj čestici, a za zonu kulturno povijesne cjeline isto tako na vlastitoj čestici u radijusu od 300 m, ako niti to ne može onda se propisuje da se uplaćuje naknada za izgradnju javnih parkirališnih mjesta u iznosu od 10.000,00 kn za jedno parkirališno mjesto na temelju procjene prosječnih troškova gradnje jednog parkirališnog mjesta u gradu. Sredstva ostvarena provedbom ove Odluke prihod su proračuna, a koristit će se namjenski za građenje novih javnih parkirališta na području Grada Ivanić-Grada.

g. Krešimir Golubić – Zahvaljujem. Imao bih samo pitanje za jedno pojašnjenje, Nije mi jasno da li koji sad od postojećih investitora zadovoljava taj kriterij, da li se odnosi to na sad ove postojeće ili neke buduće investitore da osiguraju to parkirno mjesto? I druga opservacija šta se tiče tog pitanja da li to parkirno mjesto je baš onda od tog investitora jer imamo situaciju da u užem centru grada Ivanić-Grada netko parkira se ujutro i ostavi auto i cijeli dan auto stoji tamo, a to može biti parkirno mjesto od nekog investitora koji ga je platio pa onda nije tako pošteno ako već to je njegovo onda da se na neki način to može označiti ili reći da ne može se u radno vrijeme parkirati bilo tko, i tako dalje. Hvala.

Gđa. Tihana Vuković Počuč – samo da pojasnim pravni dio stupanja na snagu. Odluka važi osam dana od dana stupanja na snagu, tako da nema retroaktivne primjene, za sve one postupke koji nakon stupanja na snagu ove Odluke zaprimi se i budu u postupku izdavanja dozvole.

Predsjednik Gradskog vijeća – točka 1. I točka 2. odnosi se znači na sportski park Zelenjak, to je tako propisano u pratećem onom dijelu prostornog plana uređenja, to možete tamo vidjeti, dok je ovaj treći dio koji se odnosi na zaštićenu povijesnu cjelinu upravo napravljen po uzoru na druge gradove u RH gdje je isti problem kao i kod nas. Znači vrlo male parcele, mala izgrađenost i nemoguće je osigurati na vlastitoj parceli određeni broj parkirališnih mjesta koje je propisao prostorni plan višeg reda, u ovom slučaju Županijski plan, a mi kao takvi moramo isto slijediti po našem prostornom planu i planu urbanističkog uređenja znači te odrednice. No međutim Zakon dozvoljava upravo da se kroz financijsko učešće u javnim parkiralištima osigura akt o gradnji, dok to samo parkiralište u biti nije nigdje definirano fizički za taj objekat nego se Grad obvezuje da će ta sredstva koja su uplaćena za javno parkirališta iskoristiti isključivo za gradnju i rekonstrukciju postojećih javnih parkirališta. Znači na taj način će to biti riješeno.

Prije pristupanja glasovanju utvrđeno je kako je na sjednici Gradskog vijeća prisutno 16 vijećnika.

Provedenim glasovanjem konstatirano je kako je sa 16 glasova za jednoglasno usvojena

**ODLUKA**

**o sudjelovanju investitora u gradnji javnih parkirališta**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Gđa. Tihana Vuković Počuč – prijedlog Zaključka koji je pred vama nastavak je provedbe EU projekta koji provodi naša Razvojna agencija. U otvorenom postupku javne nabave prijavio se samo jedan ponuditelj, to je trgovačko društvo Elektrocentar Petek sa svojom ponudom od 7.512.224,00 kn bez PDV-a, ponuda je dostavljena u zajednici ponuditelja sa trgovačkim društvima Mipek, Kapitel i MiMaris. Nakon usvajanja ovog Zaključka slijedi potpisivanje ugovora o javnoj nabavi čiji vam je prijedlog dostavljen u materijalima. Bitni elementi tog ugovora su rokovi i cijena koja je ugovorena kao fiksna. Također vidjeli ste iz nacrta ovog ugovora da su samim ugovorom predviđena i nekakva jamstva, to su garancije za uredno izvođenje radova i garancije za uklanjanje nedostataka u jamstvenom roku. Obje garancije su na 10% od ugovorene vrijednosti radova. To je ono što se tiče formalno pravnog dijela, ako ima netko još pitanje o samoj provedbi može se obratiti direktoru Razvojne agencije.

g. Krešimir Malec – predsjedniče ispravite me ako griješim, znači procijenjena vrijednost je 5 milijuna kuna, 5 i nešto, ponuđena cijena je 7 milijuna, znači više od 40% je od procijenjene vrijednosti sklapamo ugovor. Natječaj je raspisan 18.11.2018. godine čini mi se, šta se to dogodilo od 18.11. do danas šta onda nismo znali, a danas znamo da nam je cijena otišla 40% gore, preko 2 milijuna kn, cca nekakvih 2.300.000,00 – 2.400.000,00 kn. Molim vas obrazloženje zašto je došlo do takve razlike.

g. Valentin Gadža – ono što se dogodilo u međuvremenu znači od izrade projektno tehničke dokumentacije , odnosno troškovnika cijelog projekta do danas nema nikakvog, mi nismo mogli imati nikakav utjecaj na to, dogodio se ono što pretpostavljam i očigledno je u cijeloj okolici u svim projektima koji su čak i iz ovog natječaja svi projekti koji su bili, gotovo svi su premašili vrijednost, procijenjenu vrijednost koja je bila u prijavi. U tom znači periodu od prijave odnosno izrade projekta znatno su cijene radova otišle gore, evo upravo danas sa sastanka u SAFU vezano i za ovaj ugovor i kompletnu provedbu Poduzetničkog inkubatora u Ivaniću imamo informacije od njih da su gotovo svuda znači sve ugovorene vrijednosti veće nego što su bile procijenjene 2016. godine kada se projekt prijavljivao. Znači izrada projektne dokumentacije je bila tamo negdje ljeto, jesen 2016., znači to je protek vremena već znatan od tada. Negdje su te premašene vrijednosti iznad 100% procijenjene vrijednosti, kažem variraju od 20 pa čak i preko 100%. Uzrok je jasan svima, a to je povećanje troškova radova, nedostatak radne snage i tako.

Predsjednik Gradskog vijeća – nadovezao bih se, jučer gledajući sličan program na području Rijeke gradonačelnik Rijeke je upravo iskazao isti problem sa preko 30% povećanja u odnosu na 2016. godinu kako je rekao i kolega, znači isti problem imaju.

g. Krešimir Malec – pretpostavljao sam da je razlog 2016. godina no međutim 40% je ogromno. Sada kome pada na teret ova razlika od procijenjene vrijednosti dao ugovorenoga? Da li to ide na teret proračuna Grada i da li smo ta sredstva planirali. Još jedanput nam se pokazalo, znači bez obzira na ovo šta se 2016. godine teško moglo predvidjeti, ali da odgovornost projektanata je nikakva ili zanemariva tako da moramo voditi računa o tome s kim ugovaramo. Imamo nekoliko već dobrih škola ne samo iz vašeg mandata nego i iz našeg mandata, stvari se ponavljaju, pa evo možda bolje platiti više ali dobiti bolji, kvalitetniji projekt, troškovnik i da možemo onda ugovoriti i osigurati sredstva.

Predsjednik Gradskog vijeća – na teret proračuna Grada, sredstva su planirana proračunom.

Gradonačelnik – mislim problematika stvarno na razini cijele države takva, što se tiče projektanata, cijene koštanja projektanata u javnoj nabavi naprosto morate prihvatiti najnižu cijenu, postoje još neke stvari, ali teško na to možete utjecati. Znači to je tako. Što se tiče ovih proračunskih sredstava mi smo u proračunu predvidjeli vlastitu komponentu s time da u rebalansu proračuna, znači proračunom nije predviđena dodatna oprema i opremanje inkubatora, to ćemo na rebalansu vjerojatno kroz mjesec dana, mjesec i pol, morati iskorigirati. Taj dio stavke znači koji se financira iz EU, a mi smo ovaj naš dio osigurali kroz naša sredstva. Naravno da je dvojaka nekakva mogućnost, mogućnost je naprosto odbaciti tih 8,5 milijuna ne dati svojih 2 i ne napraviti ništa ili znači iznaći ta 2 milijuna koja smo evo predvidjeli i završiti taj inkubator koji ima svoju funkciju, evo po riječima direktora Razvojne agencije on je već po zainteresiranima i popunjen i bilo bi šteta znači da sada od tog projekta odustanemo. Na tržištu je specifična situacija, ovdje znači u ovom kontekstu je očito, rekao bih, manjak radne snage, manjak zainteresiranosti, manjak nekakvog interesa građevinara za projekte koji su rađeni u tim godinama 2016., 2017. kad ste morali prijaviti, nakon dvije sada godine kada ste dobili zeleno svjetlo i došli u fazu realizacije tržište se potpuno promijenilo i kad su procijenjene te vrijednosti na žalost evo manje za 2 milijuna nego što je realno ljudi se ni ne javljaju, nemaju potrebe uopće se izgleda javljati na takve natječaje u kojima smatraju da im je to gubljenje vremena. Smatram da treba podržati ovu Odluku, možemo eventualno sve to poništiti, a ne znam šta ćemo drugo dobiti, pretpostavljam ništa nego isto to, sigurno možda još dobijemo 20% skuplju cijenu nego što imamo sad jer i unazad tri, četiri mjeseca koliko vidim su još otišle cijene gore u odnosu na ono što je bilo prije četiri mjeseca ili tri. Znači možemo dobiti samo još veću cijenu, sumnjam da bilo što drugo kvalitetno možemo dobiti.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 14 glasova za i 1 glasom suzdržan usvojen

**ZAKLJUČAK**

**o davanju suglasnosti na sklapanje Ugovora o javnoj nabavi radova i opreme za izgradnju modularnog drvno – tehnološkog poduzetničkog inkubatora u Ivanić-Gradu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**10. TOČKA**

Gđa. Tihana Vuković Počuč - ovo je nastavak priče, usklade sa odredbama novog Zakona o komunalnom gospodarstvu. Zajedno s Komunalnim centrom pripremljeni su ovi opći uvjeti isporuke. Postoje tri takva opća uvjeta, sukladno odredbama članka 30. Zakona o komunalnom gospodarstvu Gradsko vijeće mora dati suglasnost na ove opće uvjete. Tekst sva tri opća uvjeta je pred vama, prvi su opći uvjeti isporuke usluge javne tržnice na malo, zatim su opći uvjeti isporuke usluga obavljanja dimnjačarskih poslova i treći su opći uvjeti isporuke usluge ukopa pokojnika unutar groblja Grada Ivanić-Grada. Što se tiče teksta trećih općih uvjeta, a odnosi se na ukop pokojnika unutar groblja Grada Odbor za Statut i Poslovnik predložio je Zaključak kojim bi se terminološki zadiralo u tri članka, jedan se odnosi na godišnju grobnu naknadu koja se definira kao naknada koju korisnik plaća za korištenje grobnog mjesta i održavanja zajedničkih dijelova groblja, drugi dio je članak 15. Zaključka odbora za Statut i Poslovnik koji glasi –„ sve zahtjeve korisnik podnosi isporučitelju u sjedištu isporučitelja radnim danom od 07.00 do 15.00 sati“, i članak 22. mijenja se tako da glasi „Isporučitelj usluge propisuje uvjete za izvođenje radova na grobljima“ oni su pobrojani u tekstu općih uvjeta koji su vam dostavljeni.

Gradsko vijeće jednoglasno je prihvatilo prijedlog predsjednika da se održi objedinjena rasprava po svim podtočkama predmetne točke.

g. Krešimir Golubić – imao bih pitanje što se tiče suglasnosti na opće uvjete isporuke usluge javne tržnice na malo u Ivanić-Gradu na tragu onog šta smo govorili na prošlom Gradskom vijeću, znači u tim općim uvjetima da li se može onako elegantno ubaciti koje su to djelatnosti, ponuđači kakve robe mogu biti na tržnici u Ivanić-Gradu baš zato da onim našim domaćim obrtnicima i poduzetnicima da njima ne uzimamo onaj prihod iz usta kako se to kaže, baš neke djelatnosti koje su u Ivanić-Gradu zasićene, čije je tržište zasićeno i ovi poduzetnici i obrtnici koji plaćaju sve namete, isplaćuju plaće i tako dalje, ova tržnica da im ne uzima onaj njihov prihod ako im je tako dragocjen evo pa zanima me da li su ti opći uvjeti barem djelomično ubačeni u taj kriterij. Hvala lijepo.

g. Krešimir Malec – kaže u ovim javnim tržnicama u općim uvjetima u članku da imamo gradsku tržnicu Maznica 7 i da imamo povremeno tržnicu. U članku 7. je definirano šta gradska tržnica smije se prodavati, a u istom tom članku 7.nije definirano šta je moguće prodavati na povremenoj tržnici. Po ovom ispada znači da prvo nismo napravili razliku između gradske tržnice i povremene tržnice, prilika je da sad baš evo u konzultacijama s kolegom Golubićem, i drugo moj prijedlog je isto tako da u ovim općim uvjetima, a prilika je, da definiramo šta je to dozvoljeno prodavati na povremenoj tržnici ako je već nismo spremni zatvarati da se to isključivo veže na obrtničke proizvode, znači ljudi šta su proizveli obrtnici, mali nekakve kućne radinosti, OPG-ovi, znači da se svedemo na to, a da se ne svedemo na vašar i na prodavanje svega i svačega pod sumnjivim uvjetima, okolnostima, gdje je tu porez, gdje je tu PDV i tako dalje, a imamo s druge strane dućane, odnosno evo prodavaonice, trgovačke kuće ovdje koji imaju legitimno otvorene svoje djelatnosti, koji imaju zaposlene zaposlenike, koji plaćaju poreze, doprinose ovdje i to i stavljamo ih u neravnopravan položaj. Za to sam da ograničimo prodaju u članku 7., sad i predsjednik gledam znači nismo dobro napravili opće šta je dozvoljeno prodavati u povremenoj tržnici, definirali smo šta je na gradskoj, i da to sad evo uključimo i ako treba da revidiramo taj dokument i da ga na slijedećoj sjednici usvojimo. Opet ponavljam obrti, proizvodnja, stimuliramo iz našeg područja, šireg područja da dolaze znači na taj sajamni dan i da prodaju isključivo svoje proizvode koje su proizveli. Hvala lijepo.

g. Mario Mikulić - zahvaljujem na prijedlogu, ne mogu se sad točno referirati na taj članak šta je na povremenoj tržnici dozvoljeno. Definirana je zelena tržnica, javna gradska tržnica, za ovaj dio mogli bi nadopisati da je to povremeni sajam, sad ne znam kako ćemo kroz tijelo provesti, tamo je definirano da su svi neprehrambeni proizvodi tipa obrtnika, raznoraznih djelatnosti iz trgovine i slično. Ne provodi se baš pod sumnjivim okolnostima kako navodite iz tog razloga što dužni su svi obrtnici koji rezerviraju prodajna mjesta, sad ću to malo pojasniti, krajem godine negdje u 12. mjesecu oni za slijedeću godinu znači rezerviraju prodajna mjesta na tržnici te se s tim pravnim subjektima sklapaju ugovori o rezervaciji prodajnih mjesta, a onda se još naknadno naplaćuje i placarina. Ima onih koji i ne sklope rezervaciju za prodajna mjesta i oni dolaze tamo gdje ima mjesta, gdje im je preostalo. Prema Zakonu o trgovini i inspekcijskim nadzorima koji od strane nadležnih ministarstava, znači državnih organa provode kontrole, Komunalni centar nema naravno takve ovlasti, mi smo zaduženi za upravljanje i održavanje jedne takve povremene tržnice. Oni su dužni inače istaknuti svoje obrte, odnosno natpise svojih tvrtki na tim štandovima koje oni postavljaju sa svim onim podacima koji moraju biti kao što su i naši obrtnici na području Grada Ivanić-Grada dužni na tim natpisima, pločicama, naljepnicama na svojim trgovinama dužni istaknuti. Da li se oni ponašaju sukladno Zakonu o trgovini i da li financijske inspekcije i inspekcije oblasti trgovine provode mjere i inspekcijske nadzore na to mi nikako apsolutno ne možemo utjecati, a kao takvo obrti su dužni i prema fiskalnoj odgovornosti Zakonom o računovodstvu, financijama i svim ostalima, da ih sad pojedinačno ne nabrajam, dužni su biti registrirani na Trgovačkom sudu, evidentirani i izdavati račune, a ako rade na crno za to sam već spomenuo da postoje nadležna tijela. Da li ukidati takav sajam ili ne? On je, ono što mogu reći, tradicionalno prisutan u Ivanić-Gradu cca 25 i 30 godina gdje je nekada na Moslavačkoj ulici to bilo onako kao jedan sajam u Sesvetama koji je tradicionalno četvrtkom ili u Dugom Selu ponedjeljkom, tako je i u Ivanić-Gradu već tridesetak godina prisutan i ovaj subotom gdje se evidentira jedan veliki broj građana koji to već tradicionalno pohodi takav sajam i gdje jednostavno ljudi iz ruralnijih ovih dijelova, ako se tako mogu izraziti, i Prerovca i Prečnog koji vrlo rijetko dolaze u Ivanić-Grad, starija populacija o njima više pričam, a i Čazme, Križa i okolice, Šumećana, Bunjana, ovog tu dijela koji gravitiraju, da tu spomenem i Kloštar, u Ivanić-Gradu negdje oko već 13.00 sati kada se ti automobili vraćaju nazad s kojima su došli u Ivanić-Grad se stvaraju i kolone na D 43 da je vrlo teško izaći iz dvorišta tko tamo živi, ja tamo živim, pa je teško izaći na prometnicu u to doba dana. To nisu samo građani Ivanić-Grada koji odlaze na taj povremeni sajam nego sve ove sugrađane koje sam spomenuo. Ako je to od javnog interesa Grada Ivanić-Grada o tome odluku definitivno neće donositi Komunalni centar, to može biti jedna od tema od rasprava, ono što znam i čemu isto tako mogu svjedočiti da dok je ukinut taj sajmeni dan iz raznoraznih razloga, znači održavanja manifestacija i nekih drugih događanja u gradu, trebalo bi možda porazgovarati ss tim obrtnicima da li je kod njih ponuda i potražnja te robe tada povećana. Sad su bile nekakve manifestacije subotom onda gradonačelnik donosi odluku da tržnice, odnosno tog sajma neće biti, e sada da li ti naši građani trgovci prodaju nešto više ili manje robe. Mi specijalnih nekakvih prihoda sa te tržnice, govorim uime trgovačkog društva, nemamo da bi rekli da će to bitno uzdrmati nekakvu financijsku prihodovnu stranu, nego jednostavno koliko mi tamo faktički zaradimo toliko reinvestiramo u neke druge stvari od ocrtavanja prodajnih mjesta do krpanja udarnih rupa, tu je i auto škola, tu su i sanitarni čvorovi koje također o svom trošku osiguravamo kako ne bi građani išli obavljati nuždu što su prije radili po javnim površinama pa je to i smrdilo, bilo je i neugodnih scena i situacija, ulazili su u kuglanu, razbijale su se i školjke, wc papir je nestajao i papir drugi, trgovački odnosno ugostiteljski objekti koji su u neposrednoj blizini, informirajući se sa prethodnicima u svojoj tvrtki, u „Kvočkama“ i drugim nekim sadržajima, Naftalanu također neugodne scene, ljudi su ulazili i trošili te resurse, a ovako smo im osigurali bar sanitarne čvorove. Značim Komunalni centar to faktički reinvestira, također se brine o redu i radu tog sajma na način da pokupi svu prljavštinu što ostave za sobom, doduše sada nešto manje nego prije jer primjenjujemo neke stegovne mjere ili se bar prijetimo što je dosta teško sa takvom populacijom koja dolazi tamo prodavati i ono što hoću reći treba se postaviti pitanje, malo razmatrajući na tragu gospodina vijećnika Golubića što je rekao o našim tim ljudima koji se bave sličnim djelatnostima, da li oni sav taj asortiman robe u takvom smislu imaju. Tu se prodaju i svakakve, ne znam, trenirke, jakne, pletene košare, nekakvi kreveti drveni, proizvodi od drveta, u proljeće sadnice nekih voćaka i tako dalje da sada to sve skupa ne nabrajam, ti su i neke igračke, štandovi, znači uglavnom ne može se prodavati hrana, ne mogu se prodavati poljoprivredni proizvodi, sve je to određeno u uvjetima da se prodaje na zelenoj tržnici i zato imamo one škrinje, imamo na kraju krajeva objekte gdje to sve podliježe minimalno tehničkim uvjetima, a sada dok sam ovo sve skupa malo nabrajao na povremenom sajmu, on nije podložan minimalno tehničkim uvjetima, znači ne mogu se samim time je na neki način indirektno određeno, da se tako iščitati onaj tko to se s tim bavi možda bolje malo razumije, da se ne mogu onda prodavati prehrambeni proizvodi nego samo ovi drugi proizvodi jer prema Zakonu o trgovini znači svi koji prodaju hranu i slično moraju biti zadovoljeni minimalni tehnički uvjeti i to, pa sanitarna voda, sapun, papir, wc školjka, pisoar i pravilno zbrinjavanje hrane kako bi se ona prodala kao što su mliječni proizvodi u vitrinama sir, vrhnje, jaja, pilići i slično. Tako da taj povremeni sajam nije zamišljen za prodaju hrane nego ovo što sam naveo. Da li tu rečenicu dodatnu da ne bi došlo do zablude i zabune staviti se treba ili ne treba, evo ja sad baš ulazit tu i tratiti, neću reći tratiti vrijeme u negativnom tekstu, nego jednostavno sad se unutra zabijati u tu materiju, da li je to potrebno navesti ili nije iskreno ne znam, materijali su takvi kakvi jesu, čitao sam i druge materijale, naravno ne pričam to sad u smislu opravdanja, koji su puno šturiji, zato što i kad sam se konzultirao pisajući ove materijale koji se sada zovu opći uvjeti s čime nisam baš najsretniji, bile su nekad i bolje odluke i tržni red koji su zamijenili ovi opći uvjeti, ne možeš sve detaljno do zadnjeg mikrona opisati unutra, ali mi je objašnjeno da postoje raznorazni zakoni koji reguliraju upravo te prodaje, a kad nema minimalno tehničkih uvjeta onda se ne može niti prodavati hrana. Da može stajati unutra rečenica, ovo što sam sad naveo, vjerojatno može pa se možda i ta neka nadopuna može nekakvim tim amandmanom ili u slijedećem sazivu Gradskog vijeća uvrstiti kao dodatna ili ćete to već tehnički regulirati.

Predsjednik Gradskog vijeća- ja sam apsolutno suglasan da na slijedeću sjednicu Gradskog vijeća na temelju prijedloga koji možemo zajedno obraditi stavimo izmjenu i dopunu ovih općih uvjeta, no međutim ja vas molim, mi smo obvezni temeljem Zakona o komunalnom gospodarstvu ove opće uvjete donijeti sada inače idemo u prekršaj po upravnom nadzoru što nije dobro. Evo pozivam vas, i kolegu Maleca i kolegu Golubića da se dogovorimo za termin u Gradu kad to vama odgovara da pokušamo formulirati upravo ovo o čemu ste pričali i da idemo sa izmjenom i dopunom ovih općih uvjeta već na slijedeće vijeće ako se slažete.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 14 glasova za i 1 glasom suzdržan usvojena

1. **Odluka o davanju prethodne suglasnosti na Opće uvjete isporuke usluge javne tržnice na malo u Ivanić-Gradu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

1. **Odluka o davanju prethodne suglasnosti na Opće uvjete isporuke usluga obavljanja dimnjačarskih poslova**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

1. **Odluka o davanju prethodne suglasnosti na Opće uvjete isporuke usluge ukopa pokojnika unutar groblja Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA - RAZNO**

Pod točkom Razno nije bilo pitanja niti prijedloga.

Sjednica Gradskog vijeća Grada Ivanić-Grada dovršena je u 17:00 sati.

Zapisnik izradila Predsjednik Gradskog vijeća

Nikolina Mužević Željko Pongrac, pravnik kriminalist